INKUES HANYA MELENGAHKAN KEADILAN KEPADA KELUARGA ADIB – PEGUAM MUSLIM

 Menteri Dalam Negeri YB Tan Sri Mukhyiddin Yassin hari ini dilaporkan sebagai berkata Peguam Negara telah membuat keputusan untuk mengadakan inkues bagi menentukan sebab kematian Muhammad Adib Mohd Kassim, seorang anggota Unit Bantuan Perkhidmatan Kecemasan Jabatan Bomba dan Penyelamat Subang Jaya yang terbunuh semasa rusuhan di Kuil Sri Maha Mariamman USJ25 Subang Jaya.

 2. Inkues adalah suatu prosedur di bawah Bahagian XXXII Kanun Acara Jenayah yang mana majistret boleh diarahkan oleh Peguam Negara menurut seksyen 339(1) Kanun yang sama untuk membuat siasatan bagi menentukan sebab sesuatu kematian.

 3. Menurut Perkara 145(3) Perlembagaan Persekutuan Peguam Negara adalah satu-satunya pihak yang mempunyai kuasa, menurut budi bicaranya, untuk memulakan, menjalankan atau memberhentikan apa-apa prosiding bagi sesuatu kesalahan, selain prosiding di hadapan mahkamah Syariah, mahkamah anak negeri atau mahkamah tentera.

 4. Walaupun keputusan mengadakan inkues ini memang berada di dalam kuasa Peguam Negara (sebagai Pendakwaraya) seperti termaktub di dalam seksyen 339(1) Kanun Acara Jenayah tetapi keputusan Peguam Negara ini menimbulkan pelbagai persoalan kerana ia seolah-olah memberi gambaran Peguam Negara masih keliru sebab kematian Mohd Adib sedangkan sebab kematiannya telah jelas berdasarkan laporan perubatan dan bedah siasat (post mortem) yang dilakukan ke atas jenazah Mohd Adib. Malah Polis Diraja Malaysia juga telah membuka kertas siasatan dan mengklasifikasi kes tersebut sebagai kes bunuh.

 5. Proses inkues mengambil masa di mana majistret secara inquisitorial mempunyai kuasa yang luas meneliti sebab kematian Mohd Adib termasuk memanggil semua pihak yang terlibat yang dijangkakan menjangkau puluhan orang.  Oleh kerana proses ini mungkin mengambil masa ia menimbulkan kebimbangan terhadap empat orang yang sedang disiasat oleh pihak PDRM.

 6. Walaupun PDRM telah mengklasifikasi semula kes ini di bawah seskyen 302 (membunuh)  Kanun Keseksaan setelah kematian Mohd Adib tiada tindakan segera diambil oleh PDRM atau Peguam Negara untuk menangkap atau menuduh dibawah seksyen 302 tersebut.

 7. Apa yang lebih menggusarkan ialah keempat-empat yang disiasat tersebut telah dilepaskan atas jaminan polis (jamin mulut) bukan jaminan daripada mahkamah yang mana perlu disediakan penjamin dan sejumlah wang ditetapkan mahkamah. Oleh itu orang yang disiasat bebas ke mana sahaja yang mereka mahu tanpa sekatan.

 8. Sekiranya pihak PDRM atau Peguam Negara berpandangan pihak yang sedang disiasat itu tiada kaitan dengan kesalahan yang disiasat kenapa pula mereka dilepaskan dengan jaminan polis, seharusnya mereka dilepaskan sepenuhnya.

 9. PPMM berpandangan bahawa mengadakan inkues bagi kes ini adalah tidak perlu dan hanya akan melengah-lengahkan keadilan kepada keluarga mangsa sahaja dan menyeru PDRM segera  menyempurnakan kertas siasatan dan Peguam Negara membuat keputusan cepat mendakwa pihak yang terbabit. Bukan semua kes yang disiasat dibawah seskyen 302 Kanun Keseksaan memerlukan keputusan inquest terlebih dahulu sebelum pendakwaan dapat dilakukan.

 10. Oleh kerana PDRM telah mengklasifikasi semula kes ini di bawah seksyen 302 Kanun Keseksaan adalah amat wajar PDRM menangkap semula dan mendapatkan tahanan reman kepada mereka yang sedang disiasat tersebut bagi mengelakkan proses undang-undang digagalkan melainkan PDRM berpendapat mereka  tidak melakukan kesalahan tersebut dan memberikan justifikasi agar ia menjadi telus.  Meskipun begitu PDRM dan Peguam Negara perlu menjelaskan dimana keberadaan orang yang disiasat dan status siasatan tersebut.

 11. Oleh yang demikian PPMM mendesak Peguam Negara memberikan penjelasan terperinci kenapa tiada pendakwaan dilakukan dibawah seksyen 302 setakat ini dan kenapa pula inkues dijalankan kerana orang awam tidak mempunyai akses kepada siasatan. Masyarakat perlu tahu samada siasatan masih belum lengkap atau terdapat elemen lain yang boleh menjadikan pendakwaan gagal.

 12. PPMM juga berasa sangat pelik apabila ada pihak yang meminta perlindungan dengan SUHAKAM untuk masuk campur di dalam siasatan polis dan meminta siasatan bebas dilakukan. Adakah ini bermakna pihak polis sudah tidak menjalankan siasatan dengan bebas sehingga perlu diadakan siasatan lain? Hal ini selari dengan kenyataan seorang menteri yang menyalahkan pihak polis dalam insiden ini suatu ketika dahulu.

 13. Selain daripada pelaksanaan undang-undang jenayah ini, keluarga Mohd Adib juga boleh mencari alternatif lain mengambil tindakan terhadap pelbagai pihak yang berkaitan melalui undang-undang tort di mahkamah sivil bagi mendapatkan keadilan kepada mereka.

 Dato’ Haji Zainul Rijal Abu Bakar
 Presiden
 Persatuan Peguam-Peguam Muslim Malaysia
 27 Disember 2018.

0

0

votes
Article Rating
Kongsikan artikel ini


PROJEK JIWA MURNI, APAKAH MAT SABU NAK BERDIAM DIRI SAJA?

 Pada 12 Disember lalu, blog ini ada menyiarkan satu artikel bertajuk “Skandal Projek Jiwa Murni – Apa Hubungan Tauke Sarawak Dengan Zahid Hamidi?”

 Ia adalah berkaitan pembinaan jalan-jalan kampung di Sarawak bawah “Projek Jiwa Murni”  di mana projek diberikan kepada syarikat swasta, tetapi perlaksanaannya menggunakan tenaga askar di bawah Kor Jurutera Angkatan Tentera Malaysia.

 “Projek Jiwa Murni” itu mula diperkenalkan pada tahun 2009 ketika Zahid Hamidi menjadi Menteri Pertahanan dengan tujuan untuk memberi keselesaan dan menambah mutu kehidupan penduduk luar bandar di Sarawak.

 Projek pertama ialah menaik taraf jalan balak dari Long Lopeng ke Ba’kelalan yang dimulakan pada 2009 dan siap pada 2011 dengan harga perlaksanaannya berjumlah RM250 juta.

 Ketika itulah dikatakan bermulanya hubungan Zahid Hamidi dengan seorang ahli perniagaan Sarawak, Barry Tan, pemilik syarikat Mikro Sdn Bhd yang diberikan tanggungjawab mengendalikan projek jalan Long Lopeng – Ba’kelalan itu.
Barry Tan pula diberitakan mempunyai rakan niaga bernama Chew Chiaw Han, tuan punya syarikat Microsite Enterprise Sdn Bhd yang terbabit dalam perlaksaan projek jalan tersebut.

 Meskipun Zahid Hamidi kemudian dilapor menyifatkan kos pembinaan jalan itu berjaya dijimatkan, hakikatnya kualiti jalan yang dibina amat menyedihkan dan tidak sepadan dengan wang rakyat yang telah dibelanjakan.

 Di bawah ini disertakan beberapa keping gambar mengenai keadaan jalan tersebut yang didapati rosak teruk hanya beberapa tahun selepas dibina yang dipetik dari blog Freesarawakian.blogspot.com.
Ia dikatakan berpunca daripada pembinaan yang tidak mengikut spesifikasi yang ditetapkan, selain bahan-bahan yang digunakan juga  adalah bermutu rendah.
 Persoalannya, apakah Kementerian Pertahanan di bawah kepimpinan Mohamad Sabu sekarang sedar mengenai keadaan jalan yang dibina di bawah “Projek Jiwa Murni” itu?

 Adakah beliau mahu berdiam diri saja?
(ShahbudinHusin 27/12/2018).

0

0

votes
Article Rating
Kongsikan artikel ini


TINJAUAN BETUL ATAU TINJAUAN BODEK?

 Jika kita jujur, kita pasti dapat melihat dan merasakan rungutan rakyat terhadap kerajaan dan Perdana Menteri, Tun Mahathir Mohamad terhampar di mana-mana sekarang ini.

 Selain terlalu banyak isu melibatkan  kerajaan tidak ditangani dengan baik dan janji manifesto tidak lebih umpama “janji bulan madu”, malah janji 100 hari yang digegak-gempitakan selama ini pun seakan-akan sudah dilupakan oleh mereka yang baru mendapat kuasa.

 Janji PTPTN dan menghapuskan hutang peneroka Felda misalnya, masih lagi tiada penyelesaian setelah lebih tujuh bulan berlalu, meskipun golongan muda dan peneroka Felda telah memberi undi yang jelas memihak kepada Pakatan Harapan.

 Dalam konteks peneroka Felda misalnya, di sebalik jumlah kerusi Parlimen yang disumbangkan oleh pengundi kawasan tersebut kepada Pakatan Harapan melonjak kepada 19 kerusi, lebih berbanding jumlah kerusi yang dimenangi Bersatu sendiri iaitu hanya 13, tetapi nasib mereka masih lagi tidak dibela dengan sewajarnya.
Selain itu, isu kos sara hidup dan kenaikan harga barang masih lagi membelenggu kehidupan rakyat. Di mana-mana kita boleh mendengar rungutan rakyat mengenainya.

 Oleh itu, kita agak musykil dengan hasil kajian terbaru oleh Universiti Islam Antarabangsa Malaysia atau UIAM yang mendapati rakyat kononnya kekal berpuas hati dengan kepimpinan Tun Mahathir.

 Puas hati celah mana sebenarnya hasil dapatan UIAM itu?

 Dalam hal ini, jika kita masih ingat pada 2011 dahulu di mana ketika itu penolakan rakyat sudah bermula terhadap kepimpinan Najib Razak, khususnya berkaitan kelemahan kerajaan, pembaziran dan kemewahan yang tampak berleluasa, UIAM juga ada membuat tinjauan umum yang mendapati kononnya tahap populariti Perdana Menteri melonjak dengan mantap.

 Hasilnya, meskipun Najib kekal lagi berkuasa selepas pilihanraya 2013, tetapi jumlah kerusi Parlimen yang dimenang BN telah berkurang lapan kerusi berbanding pilihanraya 2008 serta kalah dari segi undi popular.

 Ia menunjukkan rakyat memang ingin menukar kerajaan pada pilihanraya 2013 itu, kekuatannya tidak cukup ampuh pada waktu itu.
Kini, di mana ketika kerajaan baru Pakatan Harapan mula dipertikaikan ramai, UIAM sekali lagi tampil dengan kajian atau tinjauan umumnya yang mendapati rakyat dikatakan kekal berpuas hati dengan kepimpinan Tun Mahathir.

 Yang nyata, hasil dapatan kedua-dua tinjauan oleh UIAM itu, satu di era Najib dan satu lagi di era Tun Mahathir kini, nampaknya menunjukkan satu corak keputusan yang hampir sama.

 Satu melonjak dengan mantap dan satu lagi kekal berpuas hati.
Yang menariknya, tinjauan UIAM ini muncul hanya kira-kira seminggu selepas hasil kajian Rafizi Ramli dan Invoke yang mendapati rating Tun Mahathir telah menurun sebanyak 20 peratus.

 Berdasarkan kedua-dua hasil dapatan UIA itu, ia sebenarnya tinjauan betul atau tinjauan nak membodek?
(ShahbudinHusin 28/12/2018).

0

0

votes
Article Rating
Kongsikan artikel ini


PENEGASAN YANG AMAT BERMAKNA DARIPADA MUHYIDDIN

Penegasan Presiden Bersatu, Muhyiddin Yassin bahawa parti itu akan tetap berpegang kepada janji untuk menjadikan Anwar Ibrahim sebagai Perdana Menteri ke-8, tentulah suatu kenyataan yang amat bermakna pada waktu ini.

 Ia amat bermakna kerana beliau mengeluarkan kenyataan itu bukan saja menjelang Perhimpunan Agung Tahunan Bersatu yang diadakan bermula hari ini hingga 30 Disember di PICC di Putrajaya, malah di ketika khabar angin semakin bertiup kencang mengenai hubungan Tun Mahathir Mohamad dengan bakal penggantinya itu.

 Pendirian Muhyiddin dalam soal ini amat mudah untuk difahami iaitu peralihan kuasa daripada Tun Mahathir kepada Anwar itu sudah dipersetujui dan diterima rakyat ketika mereka memberi undi kemenangan kepada Pakatan Harapan dalam pilihanraya umum lalu.

 Kata beliau, menjadikan Anwar sebagai Perdana Menteri ke-8 adalah kehendak rakyat yang tidak boleh dinafikan dan Bersatu akan tetap berpegang kepada janji tersebut.

 Malah, Muhyiddin turut memberi amaran Pakatan Harapan mungkin kehilangan kuasa dalam pilihanraya akan datang kiranya gagal menunaikan kehendak rakyat itu.

 Dengan kenyataan Muhyiddin ini, ahli-ahli Bersatu dan pejuang maya parti itu perlu akur dan sependirian dengan beliau demi masa depan parti dan Pakatan Harapan agar terus menerajui negara ini.

 Muhyiddin bukan saja melihat peralihan kuasa kepada Anwar itu dalam konteks menepati janji, suatu perkara yang dituntut dalam agama, bahkan yang turut penting ialah untuk menentukan Pakatan Harapan terus menang dalam PRU15 nanti.

 Adakah sesiapa dalam Pakatan Harapan mahu kehilangan kuasa dalam pilihanraya akan datang nanti?
(ShahbudinHusin 28/12/2018).

0

0

votes
Article Rating
Kongsikan artikel ini


PERHIMPUNAN AGUNG BERSATU PERLU BUAT KETETAPAN TOLAK DAHULU KEMASUKAN
AHLI2 PARLIMEN UMNO

 Salah satu isu yang menimbulkan kegelisahan di kalangan ahli-ahli Bersatu, malah mula menampakkan keretakan dalam Pakatan Harapan ialah berkenaan lompat parti yang melibatkan Ahli Parlimen dan bekas pemimpin-pemimpin UMNO.

 Kecenderungan itu yang nampaknya makin ketara sejak-sejak akhir ini tidak dinafikan telah menyebbabkan ada pemimpin Bersatu di peringkat bahagian mulai resah dan tidur tak lena memikirkan kedudukan mereka.

 Dengan kemasukan Ahli Parlimen dan bekas pemimpin UMNO itu ke dalam Bersatu, yang kita tahu semuanya adalah kalangan yang kaya dan banyak duit, mereka pasti dengan mudah menguasai teraju kepimpinan Bersatu dan mampu menewaskan pejuang-pejuang asal yang kebanyakannya hanyalah berdarjat “biasa-biasa saja”.

 Tambahan lagi, dengan kedudukan sebagai Ahli Parlimen atau Adun misalnya, jika mereka bertanding melawan Ketua Penaja Bersatu sedia ada, kelebihan kedudukan itu memang sesuatu yang tidak boleh dinafikan.

 Dalam waktu yang sama, kemasukan Ahli Parlimen UMNO ke dalam Bersatu pula, secara tidak langsung telah menimbulkan kecurigaraan banyak pihak dalam Pakatan Harapan sendiri kepada Tun Mahathir Mohamad selaku Perdana Menteri.

 Ia dilihat sebagai usaha Perdana Menteri untuk mengukuhkan lagi kedudukannya dengan tujuan bertapak lebih lama di di kerusi Perdana Menteri.

 Logiknya, tidak perlu sama sekali bagi Tun Mahathir untuk menambah-kukuhkan kedudukannya kerana melalui sokongan Ahli Parlimen PKR, DAP, Amanah, Bersatu dan Warisan di Sabah sedia ada pun sudah memberikannya keselesaan sebagai Perdana Menteri.

 Lagi pula, Tun Mahathir hanyalah Perdana Menteri sementara selama dua tahun saja sebelum mengikut perjanjian akan menyerahkan jawatannya itu dalam tempoh dua tahun kepada penggantinya, Anwar Ibrahim.

 Maka, untuk apa lagi bagi Tun Mahathir perlu menguatkan kedudukannya melalui kemasukan Ahli Parlimen UMNO ke dalam Bersatu?

 Untuk itu, dalam Perhimpunan Agung Tahunan atau PAT Bersatu buat kali kedua ini, tambahan lagi parti itu sudah menjadi kerajaan ketika itu, perwakilan Bersatu wajib membangkitkan perkara ini dalam topik perbahasan serta menjadikannya suatu ketetapan parti.

 Mereka perlu membangkitkannya dengan meletakkan syarat bahawa bagi bekas pemimpin UMNO yang mahu menyertai Bersatu selepas UMNO hilang kuasa, harus ada tempoh tertentu mereka tidak boleh memegang sebarang jawatan dalam parti.

 Sebaik-sebaiknya tempoh yang perlu diletakkan ialah SELAMA DUA TAHUN.

 Dalam tempoh tersebut, mereka hanya boleh menjadi ahli biasa saja dalam Bersatu dan mesti menyokong kepimpinan Bersatu sedia ada di peringkat bahagian.

 Begitu juga bagi bekas Ahli Parlimen UMNO yang keluar parti, meskipun sudah ada yang diterima sebagai ahli Bersatu, perwakilan PAT kali ini juga wajib membangkitkannya dengan meletakkan syarat mereka mesti menjadi Ahli Parlimen Bebas SELAMA DUA TAHUN terlebih dahulu sebelum boleh memohon untuk menyertai Bersatu.
Mana-mana permohonan untuk menyertai Bersatu sebelum tempoh dua tahun mesti ditolak terlebih dahulu.

 Tempoh dua tahun adalah paling memadai untuk menguji kesetiaan, tahap kesabaran dan keikhlasan mereka melompat parti daripada UMNO kepada Bersatu yang kini sudah menjadi kerajaan.

 Dalam tempoh dua tahun itu juga, selain mampu memberi keselesaan kepada Ketua-Ketua Bahagian Bersatu sedia ada menjalankan tanggungjawab mereka atau menghadapi pertandingan sesama sendiri pada 2019 akan datang, bahkan dalam tempoh itu juga sudah pun berlaku peralihan kuasa daripada Tun Mahathir kepada Anwar.

 Hanya dengan meletakkan syarat DUA TAHUN ini saja akan menampakkan kepimpinan Bersatu benar-benar ikhlas terhadap pejuang-pejuang asal parti mereka, juga menampakkan keikhlasan Tun Mahathir dan Bersatu untuk menunaikan janji menyerahkan jawatan Perdana Menteri kepada Anwar sebagaimana yang sudah dipersetujui.

 Jika ini dapat dijadikan ketetapan dalam PAT kali ini, bukan saja Pakatan Harapan akan terus kukuh untuk menghadapi PRU15 akan datang, malah nama Tun Mahathir sendiri akan terus harum mewangi sebagai Perdana Menteri benar-benar menepati janjinya.
(ShahbudinHusin 29/12/2018)

0

0

votes
Article Rating
Kongsikan artikel ini


PROTES AZMIN LANGKAH AWAL UNTUK HALANG ANWAR JADI PERDANA MENTERI?

 Tindakan Azmin Ali secara terbuka mengkritik dan menolak beberapa perlantikan yang dibuat oleh Anwar Ibrahim bagi pengisian jawatan dalam PKR dengan jelas menunjukkan beliau kini tidak lagi sebulu dengan Presiden PKR itu.

 Ikut hukum berparti, tiada apa yang perlu Azmin pertikaikan dengan perlantikan itu kerana ia adalah hak mutlak Anwar selaku Presiden PKR.

 Dalam mana-mana parti, malah dalam UMNO pun begitulah amalannya. Presiden akan melantik sesiapa juga yang disukainya dan dirasakan boleh bekerjasama dengannya.

 Tun Mahathir Mohamad sendiri pun pernah mengekalkan jawatan Tengku Razaleigh Hamzah sebagai menteri, meskipun Ahli Parlimen Gua Musang itu kalah sebanyak dua kali dalam pertandingan jawatan Timbalan Presiden UMNO kepada Musa Hitam.

 Lebih daripada itu, di sebalik kalah dan ada bantahan daripada Musa Hitam terhadap kedudukan Tengku Razakeigh dalam kerajaan, tetapi Tun Mahathir terus juga mengekalkannya.

 Realitinya, itulah kuasa Perdana Menteri yang tidak jauh bezanya dengan kuasa presiden parti dalam melantik sesiapa yang disukainya.

 Apakah Azmin tidak faham mengenai kuasa Anwar itu?

 Selain itu, bantahan dan kritikan Azmin  juga menampakkan sikap tamaknya mahu mengusai PKR.

 Setelah pemimpin-pemimpin yang dikaitkan mempunyai hubungan rapat dengannya memenangi 3 daripada 4 jawatan Naib Presiden dan 14 daripada 20 jawatan dalam Majlis Pimpinan Pusat dalam pemilihan PKR baru-baru ini, adalah agak menghairankan mengapa beliau masih mahu mempertikaikan perlantikan bagi jawatan lain yang memang menjadi hak mutlak Anwar untuk memilih sesiapa saja yang disukainya.

 Jika perlantikan Rafizi yang dipertikaikannya, Azmin harus sedar bekas Ahli Parlimen Pandan itu telah memperolehi undi hampir 49 peratus dalam pemilihan PKR baru-baru ini.

 Ia dengan sendirinya menunjukkan beliau ada kekuatan dan tidak boleh diketepikan begitu saja.

 Begitu juga Saifuddin Nasution Ismail sebagai Setiausaha Agung, selagi Anwar selesa dan senang dengan kerja dan kemampuannya dalam menjalankan tugas, ia tidak harus menimbulkan apa-apa masalah bagi sesiapa.

 Yang menerajui parti ialah Anwar dan sudah tentu beliau mahukan pasukan yang dipercayainya untuk bekerja secara rapat dengannya.

 Sama halnya dengan lantikan-lantikan lain, memang ada yang tidak puas hati di sana sini mengenainya, tetapi selagi semua orang menyedari ia adalah hak dan kuasa presiden parti, maka ia hendaklah diterima dengan hati yang terbuka.

 Lagi pun, Anwar sendiri sudah menjelaskan lantikan daripada pelbagai kelompok yang dibuatnya adalah untuk menjadikan PKR sebuah parti yang inklusif.

 Masih susahkah Azmin mahu memahaminya atau semua ini dilakukan dengan sengaja?

 Apakah Azmin sekarang ini, oleh kerana sudah ada Tun Mahathir sebagai pelindung dan penaungnya, maka beliau kini begitu bernafsu untuk melonjak lebih tinggi serta tidak segan silu lagi menunjukkan permusuhan dengan Anwar?

 Apakah semua tindakan ini secara tidak langsung bertujuan untuk menjadikan PKR tidak padu, parti yang berpecah dan menunjukkan Anwar sebagai pemimpin yang gagal menerajui parti sendiri, lalu akhirnya memberi lorongan untuk Tun Mahathir agar tidak melakukan peralihan kuasa dan terus memegang jawatan Perdana Menteri sehingga PRU15 pada tahun 2023 nanti?
(ShahbudinHusin 29/12/2018)

0

0

votes
Article Rating
Kongsikan artikel ini


SELEPAS INI AHLI UMNO TAK PERLU TERHEGEH-HEGEH LAGI NAK MENYERTAI
BERSATU

 Satu-satunya perkara terbaik yang diumumkan dalam ucapan Tun Mahathir Mohamad sempena perasmian Perhimpunan Agung Tahunan Bersatu malam tadi ialah jaminan bahawa bekas ahli UMNO yang menyertai parti itu selepas PRU14 tidak akan dibenarkan memegang sebarang jawatan sehinggalah PRU15.

 Meskipun blog ini semalam ada mencadangkan tempoh sekatan selama dua tahun harus dikenakan kepada bekas ahli-ahli UMNO yang  menyertai Bersatu daripada memegang sebarang jawatan, Tun Mahathir ternyata lebih drastik lagi dengan memanjangkannya sehingga ke pilihanraya yang seterusnya.
Artikel berkenaan boleh dibaca di sini –
http://shahbudindotcom.blogspot.com/2018/12/bersatu-perlu-buat-ketetapan-tolak.html

 Katanya, tempoh larangan yang ditetapkan itu memang lama.

 “Ujian keikhlasan tidak boleh dipercepat. Hanya jika betul-betul ikhlas, jika sudah buang budaya UMNO, barulah boleh diterima untuk pegang jawatan,” ujar beliau.
Dengan jaminan itu, bermakna bekas ahli UMNO, termasuk Ahli Parlimen, Adun dan Ketua Bahagian yang bertindak keluar parti, sama ada sudah menyertai Bersatu atau berhajat untuk menyertainya, dengan sendirinya akan terhalang daripada layak bertanding atau dilantik selama dua kali pemilihan parti sebelum tibanya tarikh PRU15.

 Mengikut jadual, pemilihan Bersatu akan diadakan pada 2019 dan sekali lagi tiga tahun kemudiannya iaitu pada tahun 2022.

 Pilihanraya umum pula, selepas PRU14 pada 2018, tarikh seterusnya iaitu dalam tempoh lima tahun ialah pada 2023.

 Maka, apa jadi kepada bekas-bekas ahli UMNO, terutama Ahli Parlimen, Adun dan Ketua Bahagian yang keluar parti baru-baru ini dengan tujuan mencari wadah baru dalam perjuangan mereka?

 Nampaknya, mereka akan mereput dengan sendirinya dalam ertikata seperti peribahasa – yang dikejar tak dapat, yang dikendong berciciran.

 Kohkohkoh…..

 Melalui ketetapan ini juga bermakna ahli-ahli UMNO tidak perlu lagi terhegeh-hegeh untuk menyertai Bersatu, jika yang dikejar adalah semata-mata jawatan atau kedudukan.

 Sebaliknya mereka boleh menyertai Bersatu kalau dengan niat untuk sama-sama berjuang demi kepentingan rakyat, orang Melayu dan juga negara.
(ShahbudinHusin 30/12/2018)

0

0

votes
Article Rating
Kongsikan artikel ini


HARAP-HARAP TUN MAHATHIR TAK MUNGKIR JANJI LAGI KALI INI….

 Disebalik timbul desakan yang mahukannya lebih lama menjadi Perdana Menteri, tidak sekadar melebihi dua tahun, malah sehingga ke tarikh PRU15 akan datang, Tun Mahathir Mohamad akhirnya akur dengan tahap kemampuan dirinya sendiri.

 Bercakap di sidang media selepas membuat ucapan penggulungan Perhimpunan Agung Tahunan Bersatu, Perdana Menteri sekali lagi menegaskan beliau tidak berhasrat untuk memegang jawatan itu lebih daripada dua tahun disebabkan faktor kesihatannya.

 “Itu yang mereka minta, saya kena jaga kesihatan saya sama. Saya dah tua,” katanya lagi.

 Tun Mahathir juga mengulangi janjinya untuk menyerahkan jawatan Perdana Menteri kepada Anwar Ibrahim sebagaimana yang sudah dijanji dan diputuskan dalam Majlis Presiden Pakatan Harapan.
Sambil mengakui Anwar dilihat sudah bersedia untuk mengambil alih tempatnya, Tun Mahathir juga menambah, “saya rasa dia akan selesa bila mengambil  jawatan Perdana Menteri daripada saya nanti.”

 Alhamdulillah….

 Apa yang  diharapkan ialah Tun Mahathir benar-benar ikhlas dalam soal ini dan tidak mencipta alasan lain apabila fikirannya berubah nanti, meskipun ternampak sukar untuk beliau berbuat demikian.

 Maklumlah sebelum ini bukan sedikit janji-janjinya yang dimungkiri begitu saja. Ketika bersama UMNO, dalam asyik-asyik membuai Anwar adalah  penggantinya, beliau tiba-tiba memecatnya sehingga akhirnya mencetuskan permusuhan selama 20 tahun sebelum mereka berbaik semula.
Selepas bersara pada 2003, Tun Mahathir pernah berjanji tidak akan menganggu tugas penggantinya ketika itu, Tun Abdullah Badawi.

 Malangnya, tidak lama kemudian, beliau bukan saja mula bersuara mempertikaikan banyak perkara, malah akhirnya bertindak menjatuhkan penggantinya itu.
Tun Mahathir juga pernah berjanji tidak mahu bertanding semula dalam pilihanraya selepas bersara, tetapi kemudian bukan saja setuju bertanding semula, bahkan sedia jadi Perdana Menteri buat kali kedua.

 Baru-baru ini pula, berkaitan janji manifesto pilihanraya, selain meletakkan kesukaran menunaikannya kerana kekangan kewangan yang dihadapi negara, Tun Mahathir juga berdalih dengan berhujah, “buku manifesto bukanlah kitab suci”.

 Selalunya begitulah, Tun Mahathir sentiasa ada hujah dan alasan untuk membenarkan apa yang mahu dilakukannya.

 Selain diharapkan beliau benar-benar ikhlas untuk menunaikan janjinya, Tun Mahathir juga seharusnya sedar beliau kini bukan segagah dan secergas seperti sebelum-sebelum ini.

 Banyak yang sudah berubah dalam persekitaran dirinya sekarang ini.

 Bagaimanapun, apa yang nyata dengan pendirian Tun Mahathir enggan melayan permintaan mereka yang mendesaknya lebih lama menjadi Perdana Menteri, beliau sebenarnya turut sedar suara dalaman daripada Bersatu tidak mampu mengubah apa-apa.
Pakatan Harapan bukan seperti BN di mana suara UMNO adalah suara BN. Kalau perwakilan UMNO mahu Perdana Menteri terus berkhidmat, maka panjanglah usia Perdana Menteri duduk di situ.

 Tetapi, di dalam Pakatan Harapan, ia ditentukan oleh Majlis Presiden. Oleh kerana Tun Mahathir sudah berjanji dan diikrarkan dalam Majlis Presiden bahawa beliau hanya memenang jawatan itu dalam tempoh dua tahun saja, maka jika perlukan lanjutan masa atau sebagainya, ia mestilah dirujuk semula kepada Majlis Presiden.

 Hanya dengan Majlis Presiden bersetuju terhadap lanjutan masa itu, barulah dapat Tun Mahathir memegang jawatan Perdana Menteri lebih daripada dua tahun.

 Jika tidak, beliau tiada pilihan, selain perlu akur dengan tempoh yang sudah ditetapkan dan dipersetuinya sendiri sebelum ini.
(ShahbudinHusin 30/12/2018)

0

0

votes
Article Rating
Kongsikan artikel ini


TUN MAHATHIR TAK PERLU JADI PM SAMPAI DUA TAHUN, JUN 2019 PALING SESUAI
MENGUNDURKAN DIRI

 Ketika berucap merasmikan Perhimpunan Agung Tahunan Bersatu malam tadi, Tun Mahathir Mohamad berkata, ucapannya tahun ini mungkin adalah yang terakhir.

 Bermakna, Tun Mahathir sendiri belum pasti sama ada beliau akan merasmikan PAT Bersatu pada tahun depan atau tidak.

 Tetapi, kata-kata ini bukan bererti Tun Mahathir memberi isyarat akan pergi tidak lama lagi atau memberi bayangan akan pergi meninggalkan kita semua, sebaliknya lebih menggambarkan keletihan dan kekurangan tenaganya ketika memegang jawatan ketua kerajaan ketika ini.

 Dalam ucapan perasmian itu, Tun Mahathir bukan saja nampak letih, berwajah kelat dan sebutannya tersekat-sekat yang menggambarkan kepenatannya dalam usia 93 tahun ketika ini, bahkan beliau juga sehingga terlupa menyebut nama dan mengalu-alukan kehadiran Anwar Ibrahim, Lim Kit Siang, pemimpin-pemimpin Pakatan Harapan serta tetamu-tetamu lain ke majis perasmian itu.

 Walhal, perkara itu tidak sepatutnya berlaku atas kedudukannya sebagai Perdana Menteri dan dalam keadaan Bersatu merupakan parti yang membentuk kerajaan bersama PKR, DAP dan Amanah.

 Kepenatan, apalagi dalam usia yang semakin tua, bukan saja boleh  membuatkan kita terlupa banyak perkara, tetapi juga menjadikan segala-galanya nampak tak kena.
Dalam konteks Tun Mahathir, memang auranya diperlukan ketika mengetuai Pakatan Harapan dan bertujuan menumbangkan Najib/UMNO/BN dahulu, tambahan lagi Anwar ketika itu berada di penjara, tetapi keperluan jadi berbeza apabila sudah menjadi Perdana Menteri.

 Aura tidak penting lagi ketika memegang jawatan Perdana Menteri. Yang lebih penting sebagai Perdana Menteri ialah tenaga dan daya tahan yang akhirnya menjelmakan kemampuan berfikir untuk mengurus negara.

 Dengan pelbagai mesyuarat perlu dipengerusikan, timbunan kertas kabinet mahu dibaca, beratus fail dan surat yang wajib disemak, berjumpa pelbagai jenis orang, menghadiri segala macam majlis dan program, mendengar masalah parti dan orang parti serta macam-macam hal lainnya, tidak dinafikan tugas sebagai Perdana Menteri adalah cukup meletih dan memenatkan.

 Dalam hal ini, kita faham keinginan Tun Mahathir mahu memulihkan ekonomi negara dan memberi yang terbaik buat rakyat. Tetapi beliau juga harus sedar faktor usianya. Beliau bukan lagi dalam era masih gagah ketika menjadi Perdana Menteri buat kali pertama dahulu.

 Yang penting, matlamat untuk menjatuhkan Najib sudah pun berjaya. Lebih daripada itu, dapat menjadi Perdana Menteri sebanyak dua kali melalui parti yang berbeza adalah sejarah terunggul yang terlalu sukar untuk diulangi oleh sesiapa pun juga selepas ini.

 Hakikatnya, Tun Mahathir sudah mencipta banyak sejarah dalam hidupnya. Beliau tidak perlu mengejar lebih daripada itu.

 Dalam keadaan ini, terlanjur Tun Mahathir sendiri sudah menyebut ucapan perasmian tahun ini mungkin yang terakhir baginya, di samping janji awalnya hanya akan memegang jawatan Perdana Menteri selama dua tahun saja, maka ada baiknya beliau memendekkan saja tempohnya memegang jawatan itu.

 Sebaik-sebaiknya, cukup setahun menjadi Perdana Menteri iaitu pada Jun 2019, ia adalah tarikh yang paling sesuai untuk beliau mengundurkan diri.

 Dengan dalam kerajaan sudah ada pengganti iaitu Anwar dan dalam Bersatu pun, ada Muhyiddin dan Mukhriz yang boleh menguruskan parti, apa lagi yang Tun Mahathir risaukan?

 Pada waktu ini Tun Mahathir hanya perlu berehat dan menghabiskan sisa-sisa usianya dengan tenang, sambil melalui peralihan kuasa yang aman yang akan dilakukannya, ia dengan sendirinya akan menjadikan namanya mengharum sepanjang zaman dalam lipatan sejarah buat selama-lamanya.

 Jika ada cubaan untuk memaksa Tun Mahathir meneruskan khidmat lebih daripada dua tahun atau sehingga PRU15 akan datang, ia sebenarnya lebih untuk menyeksa dan menderanya semata-mata.

 Janganlah ada sesiapa tergamak jadi begitu kejam kepada beliau.

 Adalah lebih baik Tun Mahathir melepaskan jawatannya dengan tenang dan membiarkan penggantinya yang sudah dipersetujui oleh Pakatan Harapan mengambil alih tampuk pemerintahan negara ini daripada terus menuju prospek perbalahan politik dan kuasa sekali lagi yang bukan saja belum tentu menjamin beliau mampu menang seperti dahulu, tetapi mungkin akan meninggalkan legasi dan nama buruk kepada dirinya sendiri.

 Oleh itu, tak perlu Tun Mahathir mahu menjadi Perdana Menteri sampai dua tahun atau sehingga PRU15 akan datang. Tidak berbaloi dengan tahap usia dan kemampuannya ketika ini.

 Sekali lagi – Jun 2019, selepas setahun menjadi Perdana Menteri adalah tarikh paling sesuai dan munasabah untuk Tun Mahathir mengundurkan diri.
(ShahbudinHusin 30/12/2018)

0

0

votes
Article Rating
Kongsikan artikel ini


ADA APA DI SEBALIK CUTI BERSAMA AZMIN DAN HISHAMMUDDIN?

 Sebelum ini, ketika tersebar gambar dan video Anwar Ibrahim berbual mesra dan bergelak ketawa dengan beberapa Ahli Parlimen UMNO di Parlimen, kecoh seluruh negara membuat pelbagai spekulasi mengenainya.

 Walhal, kejadian itu hanyalah suatu kebetulan di mana memang menjadi kebiasaan sesama Ahli Parlimen bergurau senda sesama mereka.

 Namun, oleh kerana ia melibatkan Anwar dan Ahli-Ahli Parlimen UMNO yang baru hilang kuasa, gurau senda dan gelak ketawa itu segera ditafsirkan ada agenda yang tersembunyi untuk tujuan mempercepatkannya menjadi Perdana Menteri.

 Begitulah politik adanya….

 Kemudian Rafizi Ramli memuat-naik gambar pertemuannya dengan Khairy Jamaluddin dan Nurul Izzah Anwar di sebuah restoran di ibu kota.

 Berbeza dengan gurau senda dan gelak ketawa Anwar dengan beberapa Ahli Parlimen UMNO di Parlimen yang sebenarnya hanyalah kebetulan, pertemuan Rafizi, KJ dan Nurul Izzah adalah sesuatu yang dirancang dan ada temujanjinya.
Pertemuan itu segera digambarkan mereka dikatakan merancang menubuhkan parti mewakili anak muda bagi menghadapi PRU15 akan datang, meskipun mereka barangkali sekadar bertemu biasa, minum-minum dan berbual kosong saja.

 Tetapi, begitulah politik adanya…

 Semalam, tersebar pula gambar dan video percutian bersama antara Azmin Ali dan Hishammuddin Hussein serta keluarga masing-masing di Maghribi.

 Dengan kedudukan mereka yang berbeza parti, tetapi dikatakan sama-sama sedang “dijaga” dan pro kepada Tun Mahathir Mohamad, percutian bersama itu tidak dapat dielakkan menimbulkan macam-macam andaian serta spekulasi.

 Sekali lagi, begitulah politik adanya…

 Ada yang mengandaikan, Azmin dan Hishammuddin sedang merancang sesuatu dan berdasarkan pergolakan politik semasa, kedua-dua mereka dikatakan tidak mustahil akan menyertai Bersatu selepas ini bagi “mencerahkan” kerjaya politik masing-masing dan sekaligus bertujuan menyingkirkan Anwar sebagai bakal Perdana Menteri ke-8.

 Lebih memusykilkan, gambar dan video yang pada mulanya dimuatnaik oleh salah seorang anak Azmin dalam Instagramnya, didapati dipadam tidak berapa lama kemudiannya.

 Kenapa dipadamkan?

 Jika sekadar percutian keluarga dan tiada maksud yang lain, mengapa perlu dipadamkan?

 Apakah ia dipadamkan kerana Azmin dan Hishammuddin tidak menyangka percutian mereka bersama itu akhirnya diketahui oleh rakyat umum serta penyokong masing-masing dan ia telah menimbulkan kekeliruan lain yang tidak dijangka?

 Meskipun tidak dinafikan Azmin dan Hishammuddin adalah kawan lama dan tinggal pula berdekatan, tetapi percutian bersama itu sukar dinafikan seolah-olah ia ada sesuatu yang dirancang dan bukan sekadar percutian biasa.

 Apakah semua ini ada kaitan dengan keputusan Hishammuddin tidak bertanding sebarang jawatan dalam pemilihan UMNO, Jun lalu dan selari dengan tingkah laku Azmin yang kebelakangan ini semakin berani “melawan” Anwar, “mentornya” sendiri?

 Tetapi, bukankah Tun Mahathir sekali lagi sudah mengulangi janjinya akan tetap menyerahkan jawatan Perdana Menteri kepada Anwar dan sebarang perancangan atau komplot lain tidak mempunyai makna lagi?

 Hmmmmmm…….
(ShahbudinHusin 31/12/2018)

0

0

votes
Article Rating
Kongsikan artikel ini


TAHUN 2019, TAHUN RAKYAT MENUNTUT JANJI PAKATAN HARAPAN

Hari ini merupakan hari terakhir di tahun 2018 dan mulai esok kita akan melangkah ke hari baru tahun 2019.

 Selamat tinggal 2018 dan selamat datang 2019.

 Tahun 2018 meninggalkan banyak kenangan suka dan duka, pahit dan manis buat kita semua.

 Tetapi, detik yang paling tidak mungkin dilupakan dan meninggalkan kenangan pada tahun 2018 ialah bagaimana rakyat telah bersatu hari menyingkirkan Najib Razak, UMNO dan BN daripada puncak kuasa negara.

 Tarikh 9 Mei 2018 adalah satu lagi detik sejarah buat buat rakyat dan negara.

 Ia adalah suatu sejarah besar dalam negara dan detik-detik perjuangan ke arah kejayaan itu akan kekal dalam ingatan sebahagian besar daripada kita.

 Tetapi, setelah tumbangnya BN dan Pakatan Harapan mengambil alih teraju pentadbiran negara, tidak bererti perjuangan telah berakhir dan kita boleh bersenang-lenang begitu saja.

 Ada perjuangan lain sedang menanti di depan kita semua.

 Janji-janji manifesto, pemulihan ekononi, menurunkan kos sara hidup, menyediakan peluang pekerjaan dan meletakkan negara ini sebagai tempat yang aman dan selesa untuk semua rakyat, adalah harapan kita kepada kerajaan baru yang sedang mentadbir negara sekarang ini.

 Begitu juga, menjadi harapan kita agar Tun Mahathir Mohamad benar-benar menunaikan janji penyerahan kuasa kepada Anwar Ibrahim dalam tempoh dua tahun sebagaimana yang dijanjikan dan dipersetujui sebelum ini serta tidak cuba berdalih atau ada niat untuk memungkirinya.

 Ini kerana jika janji itu cuba dimungkiri, sementara janji-janji manifesto dan pemulihan ekonomi akan terus tertangguh yang menyebabkan sengsara berterusan kepada rakyat, politik negara juga akan jadi kalut dan bergolak semula.

 Baik atau buruk keadaan negara dalam waktu terdekat ini banyak terletak di tangan Tun Mahathir selaku Perdana Menteri dan penentu sama ada beliau mahu menunaikan janji atau sebaliknya.

 Jika beliau fokus kepada janji dan senantiasa bekerja keras bersama anggota kabinet serta jentera kerajaan menunaikan segala lafaz dalam manifesto, Malaysia Baru yang mampu memberi kebahagian buat rakyat akan menjelma tanpa banyak masalah dan halangan.

 Namun, jika hal-hal lain berkaitan politik yang kepentingannya hanya beliau saja yang tahu yang lebih diutamakan, gelora akan terus melanda negara dan bahagia yang dijanjikan tidak lebih sekadar janji palsu belaka.

 Tahun 2019 yang bermula esok, harapan kita ialah mahu melihat ekonomi yang lebih baik dan lebih banyak janji yang sudah pun dibalas dengan undi oleh rakyat dapat dilaksanakan tanpa banyak alasan lagi.

 Selamat datang 2019, tahun untuk rakyat menuntut janji dan tahun untuk kerajaan menunaikan segala kata yang pernah dilafazkannya.
(ShahbudinHusin 31/12/2018)

0

0

votes
Article Rating
Kongsikan artikel ini


AZMIN BELUM LAYAK JADI PERDANA MENTERI…..

 Di sebalik Tun Mahathir Mohamad sekali lagi mengulangi komitmennya untuk menyerahkan jawatan Perdana Menteri kepada Anwar Ibrahim tidak lebih daripada tempoh dua tahun selepas beliau memegang jawatan itu, spekulasi lain terus tersebar dan berkembang hampir setiap hari.

 Spekulasi paling diperkatakan ialah kononnya Azmin Ali adalah calon pilihan dan pujaan sebenar Tun Mahathir untuk mengisi jawatan Perdana Menteri ke-8, bukannya Anwar.

 Sementelah dengan terdedahnya percutian beliau bersama Hishammuddin Hussein di Maghribi baru-baru ini, ia dikatakan adalah salah satu usaha untuk mendapatkan sokongan sebahagian Ahli-Ahli Parlimen UMNO bagi tujuan “mencantas” laluan Anwar itu.

 Dengan mendapat sokongan daripada Ahli-Ahli Parlimen UMNO untuk menyokongnya menjadi Perdana Menteri, sebagai balasan yang kononnya direstui oleh Tun Mahathir, Azmin diberitakan akan menjadikan Hishammuddin sebagai Timbalan Perdana Menteri.

 Sebelum ini berkembang juga satu lagi khabar angin kononnya Tun Mahathir mahu menjadikan Azmin sebagai penggantinya ialah dengan tujuan untuk memastikan anaknya, Mukhriz segera mendapat tempat sebagai Timbalan Perdana Menteri.

 Bersama dengan semua desas-desus itu, tindakan terbaru Azmin menyanggah perlantikan jawatan dalam PKR yang dibuat oleh Anwar bagai membuktikan satu lagi petanda bahawa Timbalan Presiden PKR itu sudah sedia untuk berperang secara terbuka dengan Presiden PKR.

 Menguatkan lagi spekulasi mengenai Azmin itu ialah berikutan dalam Bersatu sendiri, terutama mereka yang pro Tun Mahathir turut tidak segan-segan lagi kebelakangan ini menamakan Menteri Hal Ehwal Ekonomi itu sebagai calon Perdana Menteri ke-8.

 Kumpulan ini benar-benar menolak Anwar sebagai pengganti Tun Mahathir, bahkan ada yang membayangkan mahu jadi pembangkang semula kiranya bukan Azmin yang dinamakan sebagai Perdana Menteri ke-8 menggantikan Tun Mahathir.

 Kepada yang ghairah mahu menonjolkan Azmin, sedarlah satu hakikat bahawa menjadi Perdana Menteri bukan suatu tugas yang mudah dan Azmin belum layak lagi untuk memikul tanggungjawab tersebut.

 Selain usianya yang masih muda, pengalaman beliau dalam pentadbiran kerajaan juga terlalu mentah. Azmin hanya ada pengalaman selama kira-kira tiga tahun sebagai Menteri Besar Selangor dan langsung tiada pengalaman di peringkat kerajaan Pusat sebelum ini.

 Jawatan sebagai Menteri Hal Ehwal Ekonomi adalah yang pertama baginya dan kalau ada pun pengalamannya di peringkat kerajaan Pusat sebelum ini hanyalah sebagai Setiausaha Sulit kepada Anwar sahaja.

 Selebihnya pengalaman beliau tidak ada. Kejayaan atau sumbangannya yang ternampak dan boleh diingati sebagai Menteri Hal Ehwal Ekonomi juga masih tidak ada.
Bahkan, selama menjadi Menteri Besar Selangor juga, Azmin tidaklah begitu menonjol serta tidak ternampak pun sumbangannya yang boleh diingati sehingga ke hari ini.

 Apakah pemimpin yang ada pengalaman secetek itu mahu kita sandarkan harapan menguruskan negara?

 Kalau dikira, Mukhriz jauh lebih berpengalaman berbanding Azmin kerana selain pernah sebelum ini dan kembali menjadi Menteri Besar Kedah sekarang, beliau juga ada pengalaman sebagai Timbalan Menteri di Kementerian Perdagangan Antarabangsa dan Industri atau MITI.

 Cumanya, Mukhriz agak kurang ketokohan sebagai pemimpin dan beliau dikatakan hanya mampu bertahan selagi bapanya masih ada saja. Di dalam Bersatu sendiri Mukhriz selalu digelar “Mat Blur”.

 Untuk itu, selain kerana sudah ada perjanjian, tokoh yang sebenarnya paling layak dari segi pengalaman untuk menjadi Perdana Menteri ke-8 ialah Anwar.

 Beliau pernah menjadi menteri di beberapa kementerian sehingga ke jawatan Timbalan Perdana Menteri sebelum dipecat oleh Tun Mahathir pada 1998 dahulu.

 Anwar juga ada pengalaman menjadi Ketua Pembangkang dan mempunyai hubungan yang baik serta dkenali ramai di peringkat antarabangsa.

 Di dalam negara, selain mempunyai hubungan baik dengan ketua-ketua parti dalam Pakatan Harapan, malah kuat dan mantapnya gabungan pembangkang tersebut sehingga berjaya menjadi kerajaan mengalahkan BN pada PRU14 lalu adalah diasaskan oleh Anwar sejak 1998 dahulu.

 Tun Mahathir hanyalah menjadi penyudahnya saja kerana kebetulan Anwar berada di penjara.

 Selepas Anwar, tokoh seterusnya yang layak dari segi pengalaman dan ketokohan untuk menerajui negara ialah Muhyiddin Yassin. Beliau pernah menjadi menteri di beberapa kementerian sehingga ke tahap Timbalan Perdana Menteri sebelum mengambil pendirian berbeza dengan Najib Razak berhubung isu 1MDB, lalu dipecat kemudiannya.

 Ketika menjadi Menteri Besar Johor, Muhyiddin telah menunjukkan kejayaannya dalam menangani beberapa isu, terutamanya berkaitan Raja-Raja dan perpaduan Melayu Johor selepas UMNO diharamkan pada 1988.

 Berdasarkan kedudukan itu, Azmin sebenarnya jauh tertinggal di belakang Anwar dan Muhyiddin dari segi pengalaman dan ketokohan untuk dinamakan sebagai Perdana Menteri ke-8. Banyak lagi pengalaman perlu dikutip dan pembinaan diri perlu dilakukannya sebelum melayakkannya menjadi Perdana Menteri.

 Jangankan untuk menjadi Perdana Menteri ke-8 belum layak, sebagai calon Perdana Menteri ke-9 pun Azmin masih 50-50 kelayakannya. Yang sesuai  barangkali hanyalah sebagai calon Perdana Menteri ke-10.
(ShahbudinHusin 02/01/2019).

0

0

votes
Article Rating
Kongsikan artikel ini


JANGAN ABAIKAN KEAKTIFAN NAJIB DI MEDIA SOSIAL, KENAPA SERANGANNYA
DIBIARKAN BEGITU SAJA?

Barangkali tidak sukar untuk kita semua mengakui bahawa tulisan-tulisan bekas Perdana Menteri, Najib Razak di media sosial sejak kehilangan kuasa ini bukan saja semakin menarik, malah dibaca oleh lebih ramai rakyat negara ini.

 Beliau juga dilihat sangat aktif sehingga kadangkala dua atau tiga tulisan dimuatkannya dalam sehari.

 Dalam satu perbualan dengan sekumpulan anak-anak muda daripada sebuah universiti tempatan di ibukota baru-baru ini, mereka secara terbuka mengakui suka dan tertarik dengan tulisan-tulisan Najib sejak kebelakangan ini.

 Berbeza dengan sebelum PRU14 di mana mereka tidak suka dan jarang sekali membacanya, kini mereka mengakui kerapkali menunggu-nunggu munculnya tulisan Najib yang dianggap menghiburkan, menarik, selain berfakta dan ada kebenarannya.

 Tulisan Najib di media sosialnya bukan saja dalam bentuk serangan terbuka atau membidas berkaitan pengurusan ekonomi yang dilaksanakan kerajaan, janji manifesto, perangai menteri-menteri dan sebagainya, tetapi selalu juga dalam bentuk sindiran, menyinis, usikan dan lain-lain lagi.

 Sesekali pula beliau akan tampil secara live melalui facebooknya.

 Dalam keadaan sudah jatuh dan kini berdepan banyak kes di mahkamah, meskipun ada yang berkata segala apa yang diluahkan Najib ketika ini tidak perlu dipedulikan lagi, namun dalam beberapa hal luahan beliau atau apa yang dtulisnya itu tidak boleh diabaikan atau diketepikan begitu saja.

 Misalnya, dalam kritikan beliau tentang soal kejatuhan saham, nasib peneroka Felda, PTPTN, penubuhan syarikat khas untuk mengurus saham dan aset Tabung Haji, penurunan harga minyak dan banyak lagi, ia bukan saja tidak boleh diketepikan semudah itu, malah perlu dijawab atau diperjelaskan dengan pantas oleh pihak kerajaan.

 Kita mungkin memahami jika Tun Mahathir Mohamad selaku Perdana Menteri agak terhad masanya untuk memberi respon terhadap semua isu yang dibangkitkan Najib itu, tetapi bagaimana dengan menteri-menteri dan segala pasukan media sosialnya, unit media di Pejabat Perdana Menteri, unit media Pakatan Harapan, unit media Bersatu dan semua penggiat media sosial pro kerajaan yang ada?

 Setelah jadi kerajaan dan akses kepada maklumat menjadi lebih mudah, mengapa dibiarkan saja Najib menyerang tanpa henti-henti?

 Kenapa semuanya lebih banyak berdiam diri, dan kalau ada pun sesekali Lim Guan Eng menjawabnya, malangnya ia hanya dilakukan beberapa hari kemudiannya?

 Kenapa kerajaan ini dilihat tidak begitu cekap dan lembab dalam memberi respon?

 Mujurlah hanya Najib seorang saja yang aktif, cuba bayangkan jika Presiden UMNO, Timbalan Presiden yang ada kuasa Presiden, Naib-Naib Presiden, Ketua Penerangan, Ketua Pemuda, Ketua Wanita dan Ketua Puteri juga sama aktif seperti Najib menyerang kerajaan di media sosial sekarang ini?

 Membiarkan Najib terus bercakap beserta segala fakta dan angka yang dilampirkannya dan kerajaan Pakatan Harapan pula hanya berdiam diri saja terhadapnya, ia tentu saja suatu kesilapan yang nyata.

 Ia malah seperti mengulangi kesilapan kerajaan era BN dan Najib dahulu yang banyak berdiam diri dan tidak tampil dengan jawapan yang meyakinkan berhubung banyak serangan serta bidasan Pakatan Harapan di media sosial.

 Tetapi, hasilnya bukan saja sokongan kepada BN semakin merosot hari demi hari, malah akhirnya hilang kuasa sama sekali.

 Najib sendirinya rasanya tidak percaya BN akan kalah serta hilang kuasa, mungkin kerana yakin beliau tidak mampu ditumbangkan, namun realitinya penyumbang terbesarnya ialah kegagalan menangani serangan di media sosial itu.

 Hari ini Pakatan Harapan sudah berkuasa, fenomena yang sama nampaknya sudah berulang kembali. Serangan terhadap kerajaan bukan saja tidak ditangani, malah banyak yang ditulis Najib pun tidak mampu dijawab dengan baik dan meyakinkan.

 Pejuang-pejuang media sosial pro Pakatan Harapan nampaknya tidak lagi rancak dan segagah dulu, meskipun dilaporkan ada sesetengahnya bernaung di bawah pihak-pihak tertentu.

 Mereka kini malah sudah sama seperti pejuang maya era BN dahulu yang mula berbalah dan bergaduh sesama sendiri, kadangkala dalam isu remeh dan tiada kaitan langsung dengan perjuangan sebenar.

 Apakah kerajaan ini tidak mahu lama memerintah Malaysia?
(ShahbudinHusin 01/01/2019)

0

0

votes
Article Rating
Kongsikan artikel ini


SELAGI JANJI TIDAK CUBA DIMUNGKIRI, PH AKAN TERUS MENTADBIR NEGARA INI

Berikut adalah apa yang ditulis oleh Anwar Ibrahim di media sosialnya berikutan pertemuannya dengan Tun Mahathir Mohamad hampir satu jam hari ini:-

 1. Hampir satu jam pertemuan dengan PM.

 2. Tun M perlu diberi ruang memimpin dengan dukungan penuh PH dalam jangka waktu yang dipersetujui.

 3. Saya lapor hasil pertemuan dengan Presiden Duterte minggu lalu dan mohon panduan untuk pertemuan dengan PM Modi minggu depan.

 4. Persamaan strategi saya dan Tun berhubung Singapura dan fokus kepada ekonomi, terutamanya isu kemiskinan dan kesenjangan.
Anwar mengambil inisiatif mengadakan pertemuan ini di sebalik isu peralihan kuasa kepadanya yang kini timbul kembali menjadi perbualan rakyat.

 Tidak sukar memahami apa yang diisyaratkan oleh Anwar dalam hal ini – Tun M perlu diberi ruang memimpin dengan dukungan penuh dalam jangka waktu yang dipersetujui.

 Maknanya, jangan cuba-cuba melanggar janji atau menjadi Perdana Menteri melebihi jangka waktu yang sudah dipersetujui iaitu dua tahun yang sebenarnya tempoh itu disebut sendiri oleh Tun Mahathir.

 Ya…memang kita tiada masalah untuk memberi sokongan penuh kepada Tun Mahathir dalam tempoh masa yang dipersetujui itu, asal saja beliau sentiasa berpegang kepada janji dan tidak cuba memungkirinya.

 Memungkiri janji yang sudah dipersetujui bukan saja tidak baik dalam hubungan sesama manusia, malah dilarang oleh agama, bahkan jika ia terjadi pasti akan menyebabkan perpecahan dalam Pakatan Harapan.

 Setelah bersusah payah menumbangkan BN yang telah berkuasa selama 61 tahun, tidak berbaloi menjemuruskan kembali Pakatan Harapan kepada perpecahan yang memungkinkannya menjadi pembangkang semula hanya disebabkan janji tidak mahu ditepati.

 Selagi janji ditepati, Pakatan Harapan akan terus kukuh dan mampu mentadbir negara ini dalam tempoh yang lebih lama lagi.
(ShahbudinHusin 02/01/2019)

0

0

votes
Article Rating
Kongsikan artikel ini


TIDAK BOLEHKAH MAJLIS PRESIDEN PUTUSKAN SEGERA MASA SEBENAR PERALIHAN
KUASA?

 Ketua Sekretariat Pakatan Harapan, Saifuddin Abdullah mengesahkan wujud perjanjian berkaitan penyerahan jawatan Perdana Menteri daripada Tun Mahathir Mohamad kepada Anwar Ibrahim.

 Katanya, perjanjian bertulis itu juga merupakan persetujuan Majlis Presiden Pakatan Harapan.

 Bagaimanapun, beliau yang juga Menteri Luar Negeri berkata, perjanjian itu tidak menyebut penyerahan jawatan itu mesti dilakukan oleh Tun Mahathir kepada Anwar dalam tempoh masa dua tahun sebagaimana yang banyak diperkatakan ramai.
“Pakatan Harapan cuma mempunyai keputusan dan perjanjian bahawa selepas Tun Mahathir, Anwar adalah Perdana Menteri seterusnya.

 “Kita tidak bincang tempoh masa kerana mereka adalah tokoh besar yang saling memahami perkara tersebut, ujar beliau lagi.

 Kenyataan Saifuddin ini dengan sendirinya selari dengan kenyataan Anwar pada 12 Ogos lalu yang menyebut wujud perjanjian bertulis berhubung peralihan kuasa daripada Tun Mahathir kepadanya.

 Anwar turut mengesahkan perkara tersebut adalah kesepakatan parti-parti dalam Pakatan Harapan.

 Maka, daripada mana timbulnya isu dua tahun itu?

 Sebetulnya, jika kita masih ingat, tempoh masa dua tahun itu mula-mula disebut sendiri oleh Tun Mahathir sebagai menjelaskan pertanyaan orangramai tentang berapa lama beliau harus menjadi Perdana Menteri.

 Berdasarkan usianya, tempoh masa dua tahun itu dianggap Tun Mahathir bersesuaian untuk beliau memulihkan ekonomi negara, menunaikan sebahagian janji manifesto dan melakukan beberapa perubahan dalam negara sebelum menyerahkan jawatan Perdana Menteri kepada penggantinya, Anwar.

 Bagaimanapun, dalam beberapa kenyataan media atau dalam perjumpaan lainnya, Tun Mahathir juga selalu berkata, “mungkin dua tahun, mungkin lebih dan mungkin kurang”.

 Sehubungan itu, bila sebenarnya peralihan kuasa itu akan dilakukan oleh Tun Mahathir kepada Anwar terus menjadi misteri sehinggalah sekarang.

 Orang ramai pula tidak henti-henti bercakap dan membuat pelbagai tafsiran mengenainya.
Dalam hal ini, bagi meredakan kemelut tersebut daripada terus berpanjangan dan menimbulkan pelbagai polemik yang akhirnya meretakkan Pakatan Harapan, adalah lebih baik soal tempoh masa peralihan kuasa ini dibincangkan semula dalam mesyuarat Majlis Presiden.

 Malah, untuk membuktikan kejujurannya mahu menyerahkan kuasa, Tun Mahathir sendiri sebaiknya membawa soal peralihan kuasa itu dalam mesyuarat Majlis Presiden agar dapat diputuskan satu tarikh yang tetap untuk perlaksanaan penyerahan kuasa kepada Anwar sebagaimana yang sudah dijanjikan itu.

 Membiarkan ia tergantung tanpa kepastian, selain lebih banyak buruknya, bahkan semakin lama  semakin mencetuskan elemen perpecahan dalam Pakatan Harapan sendiri.

 Tun, ada masalahkah untuk Tun berbuat demikian?
(ShahbudinHusin 02/01/2018)

0

0

votes
Article Rating
Kongsikan artikel ini


MAAFKAN SAYA – TMJ

Saya benar-benar mahukan kerajaan untuk berjaya. Saya bangun setiap hari dengan harapan bahawa pendapat saya salah. Tetapi, mereka tetap membuktikan saya betul.

 Saya lakukan perkara yang sama dengan kerajaan lama. Dan saya sedang lakukan perkara yang sama pada masa ini. Tiada beza. Sekadar mahukan yang terbaik untuk rakyat.

 Sesetengah mungkin tidak suka apa yang saya katakan tapi itulah cabarannya. Untuk terus bersuara demi rakyat yang tidak dapat menyuarakannya.

 Biarkan saya menjadi musuh anda No.1 sekiranya perlu. Saya konsisten dan tegas dengan prinsip saya.

 Tolong… Tolonglah mulai mentadbir. Tolong berhenti berperang antara satu sama lain, Tolong berhenti mempolitikkan setiap isu.

 Kadang kala saya salah. Semua orang membuat kesilapan. Untuk kesilapan yang saya buat, saya memohon maaf.

 Saya fikir kita semua harus mengimbas kembali tahun 2018 dan meminta maaf atas kesilapan-kesilapan.

 Kini sudah 2019, ayuh kita lakukan yang sepatutnya sekarang. Ayuh kita kurangkan berpolitik. Ayuh kita kurang mempopularkan apa yang ada di media sosial. Ayuh kita melakukan keputusan yang lebih baik.

 Ayuh kita bekerjasama dan menghormati ruang dan tugas masing-masing. Ayuh kita berkhidmat kepada rakyat dan melaksanakan yang terbaik untuk negara kita.

 DYAM Mejar Jeneral Tunku Ismail Ibni Sultan Ibrahim, Tunku Mahkota Johor.

0

0

votes
Article Rating
Kongsikan artikel ini


TUN MAHATHIR MASIH ADA KECENDERUNGAN MAHU JADI PM LEBIH DARIPADA DUA
TAHUN

 Sebelum ini, ayat yang biasa kita dengar daripada Tun Mahathir Mohamad berhubung peralihan kuasanya kepada Anwar Ibrahim ialah ia akan dilakukan dalam tempoh dua tahun selepas beliau memegang jawatan itu.

 Berkali-kali tempoh dua tahun itulah yang disebut oleh Tun Mahathir sebagai jangka masa yang sesuai untuk beliau menerajui negara buat sementara waktu sebelum menyerahkan jawatan Perdana Menteri kepada Anwar.

 “Saya berjanji saya tidak akan kekal lama sebagai Perdana Menteri. Mungkin dua tahun, mungkin lebih, mungkin kurang,” demikian antara yang pernah disebut Tun Mahathir.

 Tetapi, kalau bertekad hanya mahu jadi Perdana Menteri selama dua tahun, kenapa masih ada perkataan “mungkin” yang  Tun Mahathir gunakan?

 Apakah maksudnya?

 Kemudian, di suatu ketika yang lain beliau berkata, jika Anwar setuju memberi laluan, dapatlah beliau menjadi Perdana Menteri selama dua setengah tahun.

 “Dua tahun atau…..tak tahulah, kalau dia (Anwar) beri izin, dapatlah dua tahun setengah,” katanya sambil melirik kepada Anwar yang ketika duduk di sebelahnya.

 Sekali lagi, kenapa masih ada ayat tergantung “atau” dan cuba meminta ihsan daripada Anwar untuk menjadikannya Perdana Menteri selama dua tahun setengah?

 Bukankah jangka masa dua tahun itu disebut dan dipilih sendiri oleh Tun Mahathir?

 Bagaimanapun, ketika menyampaikan ucapan penggulungan dalam Perhimpunan Agung Tahunan Bersatu baru-baru ini, kenyataan Tun Mahathir mengenai peralihan kuasa ternampak sangat jelas.

 Katanya, beliau tidak berhasrat menjadi Perdana Menteri melebihi tempoh dua tahun berikutan faktor usia dan kesihatannya.

 “Itu yang mereka minta (lebih lama menjadi Perdana Menteri), saya kena jaga kesihatan saya sama. Saya dah tua,” kata Pengerusi Bersatu itu lagi.

 Namun semalam  pada 2 Januari 2019, dalam satu interbiu dengan akhbar Cina, ada kontradiksi dalam kenyataan yang disebut oleh Tun Mahathir berhubung peralihan kuasa itu.

 Sementara beliau menyatakan akan tetap menepati janji untuk menjadi Perdana Menteri selama dua tahun saja, sambungannya agak pelik iaitu, “Mungkin lebih sikit, tapi saya sudah janji. Saya akan tunaikan janji,” katanya lagi.

 Setelah menyebut hanya akan menjadi Perdana Menteri selama dua tahun saja, mengapa masih ada sambungan ayat yang berbunyi, “mungkin lebih sikit…” lagi?

 Selain itu, Tun Mahathir juga memberitahu, Anwar tidak pernah memaklumkan hasratnya mahu menjadi Perdana Menteri lebih awal daripada tempoh dua tahun yang dicadangkan.

 Apakah dengan tidak pernah memaklumkan mahu menjadi Perdana Menteri lebih awal daripada dua tahun, bermakna Tun Mahathir tidak boleh menyerahkan jawatan itu lebih awal kepada Anwar?

 Daripada sekian banyak lafaz kata daripada mulut Tun Mahathir berkaitan peralihan kuasa, meskipun selalu mengatakan beliau akan tetap berpegang kepada janji, beliau juga kerap menggunakan perkataan “mungkin” atau perkataan-perkatan lain yang bermaksud kabur di penghujung kata-katanya.

 Kenapakah begitu?

 Tidakkah penggunaan perkataan “mungkin” dan lain-lain perkataan itu, bahkan sesekali meminta izin daripada Anwar untuk lanjutan masa itu menunjukkan Tun Mahathir sebenarnya mahu lebih lama iaitu melebihi dua tahun menjadi Perdana Menteri?

 Tidak bolehkah Tun Mahathir bercakap dengan ayat yang jelas dan terang mengenai penyerahan kuasa kepada Anwar itu, bukan dalam bahasa yang kabur serta boleh ditafsir macam-macam atau tanpa perlu ada perkataan “mungkin” dan lain-lainnya?

 Dalam usia sudah mencecah 93 tahun dan 95 tahun pada dua tahun akan datang, apa lagi yang Tun Mahathir mahukan dalam hidupnya?

 Tidak puaskah lagi dapat jadi Perdana Menteri sebanyak dua kali, dengan ketika bersama UMNO dahulu sudah selama 22 tahun lamanya?
(ShahbudinHusin 03/01/2019)

0

0

votes
Article Rating
Kongsikan artikel ini


PENDEDAHAN TERESA KOK TIADA APA-APA ISU PUN SEBENARNYA….

Pendedahan Menteri Industri Utama, Teresa Kok berhubung dakwaan pentadbiran BN memaksa Lembaga Getah Malaysia menjual ladangnya seluas 2,800 ekar di bawah harga pasaran kepada Aset Tanah Negara Berhad dan menyebabkan agensi itu kerugian RM800 juta, sebenarnya tiada isu sama sekali.

 Begitu juga tiada isu sebenarnya dengan gesaan Pengerusi Lembaga Getah Malaysia, Sankara N Nair yang mahukan bekas Perdana Menteri, Najib Razak menjelaskan ke mana perginya wang RM800 juta itu.

 Dalam renteran yang didedahkan oleh Teresa Kok sendiri, tanah berkenaan dijual oleh Lembaga Getah Malaysia kepada Aset Tanah Negara Berhad pada 2010 dengan harga RM1.5 bilion.

 Dua tahun kemudian, Aset Tanah Negara Berhad telah menjual tanah tersebut kepada Kwasa Land, anak syarikat KWSP dengan harga RM2.28 bilion.

 Lembaga Getah Malaysia adalah agensi kerajaan, manakala Aset Tanah Negara Berhad pula merupakan syarikat tujuan khas yang juga dimiliki oleh kerajaan.

 Pembeli akhir iaitu Kwasa Land, anak syarikat KWSP turut merupakan syarikat milik kerajaan.

 Bermakna penjualan tanah itu ialah daripada kerajaan kepada kerajaan dan akhirnya jatuh kepada kerajaan.

 Dalam hal ini, ia tiada isu apa-apa sebenarnya kerana yang mendapat manfaat  tetap kerajaan.

 Yang salah atau mungkin berlaku salah laku ialah jika Lembaga Getah Malaysia diarahkan menjual tanah tersebut kepada Syarikat A Sdn Bhd yang dimiliki oleh Ketua UMNO Bahagian misalnya, kemudian Kwasa Land pula diarahkan membelinya.

 Jika itu berlaku, barulah pihak tertentu yang mengaut keuntungan RM800 juta atas angin itu boleh diragukan perlakuannya.

 Tetapi, jika daripada kerajaan kepada kerajaan dan kemudian kepada kerajaan juga, apa masalahnya?

 Kalau ada untung pun, bukankah kerajaan juga?

 Lagi pula, Aset Tanah Negara Berhad menjual tanah tersebut kepada Kwasa Land setelah dua tahun memiliknya yang sudah tentunya berlaku kenaikan harga tanah di kawasan Sungai Buloh itu.

 Harus kita ingat, kenaikan harga tanah berlaku dengan pantas, kadang-kadang “overnight” pula selalu berlaku kenaikan harga yang berganda.

 Memang BN telah tumbang dan Pakatan Harapan menguasai kerajaan ketika ini, namun janganlah menteri-menteri yang ada cuba memanipulasikan semua perkara untuk menyalahkan kerajaan yang lalu semata-mata.

 Yang salah, tetap salah, tetapi dalam kes tanah Lembaga Getah ini, nampaknya Terese Kok kena cerdik sikitlah dalam menjalankan kerjanya.

 Bukan apa, pendedahan sebegini yang tiada apa-apa isu sebenarnya hanya akan menyebabkan beliau ditertawakan rakyat saja akhirnya nanti.
(ShahbudinHusin 04/01/2019)

0

0

votes
Article Rating
Kongsikan artikel ini


TUN MAHATHIR HANYA PERDANA MENTERI SEMENTARA, TOLONGLAH JANGAN
MENGADA-NGADA!!

 Daripada semua kenyataan yang dikeluarkan oleh pemimpin-pemimpin Pakatan Harapan berhubung kedudukan Tun Mahathir Mohamad sebagai Perdana Menteri, satu kesimpulan yang nyata ialah beliau hanyalah sementara saja sifatnya dalam memegang jawatan tersebut.

 Disebabkan kedudukan yang sementara itulah timbulnya desakan mahukan Tun Mahathir menjadi Perdana Menteri sehingga PRU15 dan sebagainya.

 Malah, dalam pelbagai reaksi yang diberikan oleh Tun Mahathir sendiri pun sebenarnya beliau sedar sifat kesementaraan itu, lantaran itu, mungkin disebabkan rindu kembali dengan kuasa sebagai Perdana Menteri,  selitan perkataan seperti “mungkin dua tahun, mungkin lebih dan mungkin kurang” dan “mungkin lebih sikit…”cuba dimain-mainkannya.

 Tujuannya tidak lain ialah kerana Tun Mahathir seperti mahu berkuasa lebih daripada dua tahun sebagai Perdana Menteri, sedangkan jangkamasa dua tahun itu beliau sendiri yang mula-mula menyebutnya.
Mengimbas kembali sejarah Pakatan Harapan, calon sebenar Perdana Menteri ke-7 jika BN berjaya ditumbangkan ialah Anwar Ibrahim. Tetapi, oleh kerana beliau masih di dalam penjara dan tidak dapat bertanding dalam PRU14 lalu, calon sementara haruslah dipilih.

 Di situlah yang menyebabkan nama Tun Mahathir dipersetujui sebagai calon Perdana Menteri ke-7 secara sementara sebelum ia mesti diserahkan kepada Anwar kemudiannya.

 Sudah tentu jika Anwar tidak berada di penjara, maka beliaulah calon mutlak Perdana Menteri ke-7 itu.

 Anwar pula memang berhak kepada jawatan itu kerana beliaulah yang mengasaskan Pakatan Harapan sejak tahun 1998 lagi, manakala Tun Mahathir hanya bersama gabungan pembangkang sejak 2016 saja.

 Dalam hal ini, jika Tun Mahathir sentiasa menginsafi kedudukannya yang sementara itu, apa yang harus dilakukannya dalam tempoh waktu yang sementara selama dua tahun menjadi Perdana Menteri ialah beliau harus menumpukan kepada usaha memulihkan ekonomi, menyediakan pekerjaan untuk rakyat serta menunaikan janji-janji dalam manifesto PRU14 lalu.

 Soal-soal lain seharusnya diketepikan sama sekali. Adalah suatu kecurangan sikap sebenarnya apabila dalam kedudukan yang sementara, tetapi seseorang itu bukan saja cuba memungkiri janjinya, malah cuba menaikkan orang lain pula untuk “menyailang” pengganti yang berhak mengambil alih tempatnya.

 Selain harus fokus dalam tugas untuk negara dan rakyat, Tun Mahathir juga sepatutnya ada ikrar dalam dirinya sendiri untuk menunaikan 100 peratus janji peralihan kuasa yang telah dipersetujui tersebut.
Cubaan menonjolkan nama-nama lain, dengan tepatnya memberikan  jawatan kanan kepada Azmin Ali sebagai Menteri Hal Ehwal Ekonomi, sedangkan namanya tidak dicalonkan oleh PKR untuk mengisi jawatan menteri lantaran sudah mengangkat sumpah sebagai Menteri Besar Selangor ketika itu, dengan jelas menunjukkan Tun Mahathir ada niat buruk atau “telunjuk lurus kelingking berkait” dalam dirinya terhadap Anwar.

 Apakah tiada pemimpin lain dalam Pakatan Harapan, selain Azmin yang layak untuk diberikan jawatan Menteri Hal Ehwal Ekonomi itu?

 Apa istimewa sangatnya Azmin sehingga di mata Tun Mahathir seolah-olah tiada orang lain yang layak memegang jawatan tersebut?

 Begitu juga  seperti tindakan cuba mengukuhkan kedudukan dengan membawa masuk bekas Ahli Parlimen UMNO ke dalam Bersatu atau mendapatkan sokongan melalui akuan bersumpah Ahli-Ahli Parlimen  BN terhadapnya, turut tidak perlu sama sekali sebenarnya.

 Iyalah…sebagai Perdana Menteri sementara selama dua tahun sebelum menyerahkan jawatan itu kepada Anwar Ibrahim, untuk apa lagi memerlukan sokongan tambahan daripada Ahli-Ahli Parlimen BN?

 Bahkan, dengan sokongan Ahli-Ahli Parlimen PKR, DAP, Amanah, Bersatu serta Warisan sedia ada pun beliau sudah dapat jadi Perdana Menteri, apa perlunya lagi menagih sokongan di luar daripada Pakatan Harapan?

 Sepertimana isyarat Lim Kit Siang yang mengatakan DAP sedia meninggalkan kerajaan jika semangat Malaysia Baru diabaikan, disusuli dengan ketegasan Presiden Bersatu, Muhyiddin Yassin berhubung peralihan kuasa kepada Anwar, Tun Mahathir seharusnya insaf dengan penolakan daripada dalam Pakatan Harapan sendiri terhadap cubaan memungkiri janji penyerahan kuasa yang  telah pun dipersetujui itu.

 Janganlah cuba mengada-ngada menyimpang ke laluan lain, walhal jalan yang sudah dipersetujui untuk dilalui bersama telah pun lama tersedia.
Beliau perlu segera berhenti melakukan sebarang tindakan yang dilihat mahu mengukuhkan kedudukannya, memanjangkan tempoh menjadi Perdana Menteri dan cuba mencurangi janji terhadap Anwar sendiri.
Begitu juga kepada penyokong, pendokong dan pentaksub Tun Mahathir, berhentilah menjaja nama lain selain Anwar sebagai Perdana Menteri seterusnya.

 Kiranya Anwar sendiri merasakan ada pihak dalam PKR yang mahu mensabotaj beliau daripada menjadi Perdana Menteri, tidak mungkin ia berlaku tanpa restu daripada Tun Mahathir sendiri.

 Insaflah, bukan saja kerana jasa Anwar mewujudkan gabungan pembangkang yang kuat sejak 1998 yang harus dikenang dan dihargai, Pakatan Harapan sendiri bertanding menggunakan logo parti siapa pada PRU14 lalu?
(ShahbudinHusin 04/01/2019)

0

0

votes
Article Rating
Kongsikan artikel ini


ANWAR SUDAH SEDIA JADI PM SEJAK 1998 LAGI SEBENARNYA, CUMA…..

 Daripada komen-komen yang diterima dalam blog dan facebook, selain beberapa rakan serta kenalan yang menghubungi saya, hampir semuanya bersetuju bahawa Tun Mahathir Mohamad kali ini tiada pilihan lain lagi selain wajib menyerahkan jawatan Perdana Menteri kepada Anwar Ibrahim sebagaimana yang sudah dijanji dan dipersetujui oleh Pakatan Harapan.

 Kata mereka, Tun Mahathir mesti menunaikan janji tersebut tanpa berdalih macam-macam lagi kerana itulah sebahagian daripada kehendak rakyat apabila mereka memenangkan Pakatan Harapan dalam pilihanraya lalu.

 Malah, mereka tidak setuju jika Tun Mahathir mahu melengah-lengahkan penyerahan jawatan itu, apalagi kiranya enggan menyerahkan jawatan Perdana Menteri kepada Anwar.

 Anwar, tambah mereka lagi, perlu diberi peluang membuktikan kemampuannya menerajui negara ini setelah usahanya berjaya mewujudkan gabungan pembangkang yang berakhir dengan menjadi kerajaan menumbangkan BN.

 Jika tidak diberi peluang, bagaimana kita mahu tahu kemampuannya?

 Dalam hal ini, selain berkaitan janji, Pakatan Harapan yang baru mentadbir negara ini juga perlu terus diperkukuhkan dari semasa ke semasa dan memungkiri janji terhadap Anwar pasti akan menyebabkan gabungan itu berpecah dengan sendirinya.

 Kecuali, jika Tun Mahathir memang mahu melihat Pakatan Harapan berpecah atau masih ingin meneruskan amalan “divide and rule” yang menjadi kegemarannya ketika memimpin UMNO dahulu, maka tidak mustahil janji kepada Anwar itu dimungkirinya.

 Tetapi, untuk apa lagi Tun Mahathir melakukannya?

 Apakah beliau mahu dikenang dengan nama yang buruk setelah ketiadaannya nanti?

 Lagi pula, dalam Pakatan Harapan sekarang, tidak ada calon lain yang terbaik selain Anwar yang layak dan sesuai untuk mentadbir negara ini.

 Anwar bukan saja dikira sudah matang, penuh pengalaman, pernah ada pengalaman di puja, didera dan dipenjara yang tentu memberi banyak keinsafan kepadanya, bahkan beliau sebenarnya sudah lama bersedia untuk menjadi Perdana Menteri.

 Jika tidak dipecat kerana persaingan kuasa, barangkali pada tahun 1998 dulu lagi beliau sudah pun menjadi Perdana Menteri.

 Tetapi, itu sudah takdir yang harus dilaluinya dan Anwar dengan penuh reda dapat menerima semua itu serta memaafkan mereka yang melakukannya.

 Yang penting, setelah 20 tahun berlaku selepas 1998 itu, tidak harus timbul lagi isu atau tanggapan kononnya Anwar belum bersedia untuk mengambil alih teraju pentadbiran negara dan Tun Mahathir perlu diberi lebih masa.

 Anwar sudah lebih daripada bersedia sebenarnya sekarang ini, cuma Tun Mahathir saja yang nampaknya masih belum sedia 100 peratus untuk melepaskan jawatan Perdana Menteri itu kepadanya.

Bila sudah tiba untuk Tun Mahathir sedia menyerahkan jawatan itu, era baru diharapkan akan segera bermula di Malaysia ini lantaran sekarang ini pengaruh Tun Daim Zainuddin dilihat masih kuat dalam persekitaran kuasa Perdana Menteri yang tiada beza dengan pentadbiran selama 22 tahun sebelum ini.
(ShahbudinHusin 05/01/2019).

0

0

votes
Article Rating
Kongsikan artikel ini


TABUNG HAJI & SKANDAL KEWANGAN: JANGAN MUDAH BERPUAS HATI

 Lebih kurang seminggu lalu, di London, Presiden PAS Dato’ Seri Hadi Awang mengulas mengenai skandal kewangan Tabung Haji di hadapan penyokong PAS dari kalangan penuntut Malaysia di London.

 Laporan mengenai ulasan beliau itu disiarkan oleh Harakahdaily, yang kemudiannya dipetik oleh Malaysiakini seperti laporan berikut:

https://www.malaysiakini.com/news/457888
 Antara lain, Dato’ Seri Hadi menyebut:

 “Mereka hentam Tabung Haji melalui media, bukan melalui mahkamah. Media menjadi hakim, ini tak betul, salah! Apa membimbangkan kita, digunakan isu ini untuk merendahkan imej Islam.

 “Itu agenda itu ada. Ini kita kena sedar. Padahal pihak lain banyak juga buat salah. Tapi dibesarkan di media, agenda yang tersirat ialah untuk menjatuhkan imej Islam,” katanya.

 Bukti-Bukti Penyelewengan

 Isu pengurusan dan penyelewengan kewangan di Tabung Haji ini telah saya huraikan sejak 2013 iaitu tahun pertama saya berada di Parlimen dahulu. Dari pengalaman saya sebagai juruaudit dan akauntan bertauliah, terlalu jelas ada benda yang tidak kena mengenai pengurusan kewangan Tabung Haji.

 Sejak 2013, saya telah menulis 33 analisis dan pandangan, termasuk membongkar pelaburan-pelaburan Tabung Haji yang merugikan penabung sehingga mencecah berbilion ringgit. Semuanya boleh dibaca di sini, jika Dato’ Seri Hadi sudi meluangkan sedikit masa menimba ilmu yang di luar kepakaran beliau (kewangan):

https://rafiziramli.com/category/tabung-haji/
 Apa yang dituduh oleh Dato’ Seri Hadi sebagai “agenda menjatuhkan imej Islam” itu adalah salah urus yang jelas, seperti yang telah dilaporkan secara meluas hasil dari audit terperinci PriceWaterhouseCoopers, iaitu:

 1. Sebanyak RM549 juta kerugian dalam pelaburan Tabung Haji yang gagal (sebahagian besarnya kerana penyelewengan) telah disembunyikan. Ini untuk membolehkan Tabung Haji melaporkan keuntungan yang lebih tinggi untuk membayar dividen (keuntungan dari simpanan) kepada penabung, sedangkan keuntungan itu tidak wujud dan wangnya tiada

 2. Keuntungan dari penjualan saham Bank Islam sebanyak RM533 juta seperti yang direkodkan oleh Tabung Haji, sebenarnya hanya helah perakaunan untuk “mencipta” keuntungan yang tidak wujud. Tabung Haji kononnya “menjual” saham-saham itu kepada empat broker saham iaitu UOB, Kenanga, TA Securities and Affin untuk menunjukkan keuntungan, sebelum membeli balik saham-saham itu pada harga yang sama.

 3. Sebanyak RM436 juta keuntungan anak-anak syarikat Tabung Haji yang diisytiharkan sebagai dividen dan sepatutnya dibayar kepada Tabung Haji, kekal tertunggak sehingga 30 September 2018. Ini bermakna Tabung Haji merekodkan keuntungan dari anak-anak syarikat dan ia mendapat pendapatan apabila dividen dibayar oleh anak-anak syarikat. Masalahnya, dividen itu belum dibayar, bermakna pendapatan RM436 juta Tabung Haji itu tidak ada.

 Kesemua ini boleh dibaca dengan terperinci di dalam laporan PwC yang dibentangkan di Parlimen, dan dirumuskan dalam laporan-laporan The Edge di bawah:
http://www.theedgemarkets.com/article/tabung-haji-fails-recognise-rm549m-impairment-%E2%80%94-pwc
http://www.theedgemarkets.com/article/tabung-haji-cooks-higher-profits-two-deals-pay-dividends
 Jangan Mudah Terkeliru

 Saya faham kalau Dato’ Seri Hadi terkeliru dengan beberapa alasan yang diberikan oleh Dato’ Seri Najib dan pemuka-pemuka UMNO, tetapi wajar juga beliau mendalami ilmu kewangan untuk mengetahui sejelas-jelasnya kedudukan kewangan Tabung Haji.

 Ada yang berkata kesemua angka kewangan itu hanyalah angka-angka yang dimanipulasi untuk memburukkan Dato’ Seri Najib, kononnya wang tidak hilang dan masih ada di situ.

 Kerugian RM549 juta dalam pelaburan-pelaburan Tabung Haji itu benar-benar berlaku, maknanya wang benar-benar hilang. Sejak sedekad lalu, Tabung Haji melabur secara besar-besaran membeli anak-anak syarikat. Contohnya pelaburan di dalam syarikat roti, pelaburan di dalam syarikat kejuruteraan minyak TH Heavy Engineering, syarikat IT dan lain-lain.

 Ia satu perubahan kepada model pelaburan Tabung Haji, iaitu daripada melabur membeli saham tanpa terlibat menguruskan perniagaan (seperti KWSP) kepada mewujudkan anak-anak syarikat yang terlibat secara langsung di dalam perniagaan (seperti PETRONAS).

 Dalam contoh THHE, Tabung Haji terus menyuntik dana (dalam bentuk saham, pinjaman dan dana didahulukan) apabila THHE terus mengalami kerugian. Sahamnya terus merudum.

 Dana yang disuntik oleh Tabung Haji itu hilang, kerana ia diselewengkan oleh orang-orang yang diberikan amanah menguruskan pelaburan Tabung Haji itu. Akhirnya syarikat itu digantung kerana sudah mencecah tahap muflis.

 Sepanjang sedekad, Tabung Haji memang telah menyuntik melebihi RM600 juta ke dalam THHE (dalam pelbagai bentuk). Di dalam rekod kewangan Tabung Haji, ia menunjukkan lebih RM600 juta telah disuntik.

 Dana Rakyat Benar-Benar Hilang

 Tetapi saya, juruaudit dan seluruh dunia (yang tidak mudah berpuas hati) mengetahui dana itu telah hilang kerana telah diselewengkan. Kalau Tabung Haji menuntut kembali dana itu, ia tidak akan mendapat balik kerana THHE tiada lagi nilai.

 Mengikut peraturan kewangan, pelaburan-pelaburan seperti ini mestilah direkodkan susut nilainya untuk menunjukkan nilai terkini yang realistik. Walaupun lebih RM600 juta telah dilaburkan dan disuntik, tetapi jika RM600 juta itu tidak menjana pendapatan dan dana itu tidak dapat diambil balik, maka nilai pelaburan itu menjadi sifar. Jumlah RM600 juta yang telah dilaburkan itu perlulah direkodkan sebagai susut nilai (“impairment”) akibat kerugian pelaburan.

 Tetapi Tabung Haji mengubah peraturan kewangannya agar susut nilai ini tidak direkodkan, yang bermakna ia menyembunyikan kerugian yang benar-benar telah berlaku.

 Bukan sahaja wang simpanan orang miskin lesap, ia cuba pula disembunyikan.

 Penyelewengan Cuba Disembunyikan

 Tujuan ia disembunyikan ialah supaya Tabung Haji dapat membayar dividen kepada penabung, walaupun undang-undang tidak membenarkan dividen dibayar kecuali ia menjana keuntungan. Maka, ia menyembunyikan kerugian dan mencipta keuntungan untuk menidakkan hujah orang-orang seperti saya yang membongkar kelemahan urus tadbir kewangan Tabung Haji.

 Bila tiada keuntungan dan kerugian disembunyikan tetapi dividen tetap dibayar, dari mana wang itu datang? Wang itu datang dari wang baru yang ditabung oleh penabung-penabung Tabung Haji.

 Skim pelaburan begini tidak ubah seperti skim cepat kaya atau skim piramid, iaitu memberi gambaran untung besar untuk menarik dana baru, dan menggunakan dana baru itu untuk membayar keuntungan (yang dicipta) untuk membayar penabung asal. Lama-lama, piramid itu akan runtuh.

 Sebab itu bila Dato’ Seri Hadi berselindung di belakang hujah “ini rancangan jahat menjatuhkan Islam”, ia satu mainan politik yang tidak bertanggungjawab.

 Mainan Politik

 Sebagai presiden sebuah parti yang mengaku mempertahankan Islam, sepatutnya PAS lah yang paling gusar jika ada penyelewengan di dalam Tabung Haji. Sepatutnya beliaulah yang paling ke depan meneliti setiap langkah Tabung Haji, supaya institusi itu menjadi tabung kewangan Islam yang paling handal dan disegani di dunia.

 Beliau terpaksa bermain politik dan mengheret sentimen perkauman (konon ada agenda bukan Islam mahu memangsakan Tabung Haji) akibat satu strategi politik yang telah gagal menjelang PRU14 dahulu.

 Beliau dinasihati oleh orang-orang seperti Dr Zuhdi Marzuki kononnya PAS boleh menjadi “king maker”. Untuk menjadi “king maker”, PAS mesti nampak berbaik-baik dengan Dato’ Seri Najib dan UMNO.

 Maka, apabila saya mendedahkan pelbagai penyelewengan dan salah laku di Tabung Haji, pentadbiran Dato’ Seri Najib pada ketika itu menggunakan PAS untuk “menyucikan” keadaan di Tabung Haji.

 Rombongan PAS mengunjungi Tabung Haji, mendapat taklimat dan seterusnya mengumumkan bahawa “PAS berpuas hati dengan tadbir urus kewangan Tabung Haji”. Secara tidak langsung, menjadi “king maker” dalam isu Tabung Haji dengan menghantar isyarat kononnya saya mereka-reka cerita mengenai Tabung Haji.

 Jadi, apabila bukti-bukti mula keluar bahawa apa yang saya bongkar itu betul, PAS terperangkap.

 Jika mereka bersetuju, jatuh air muka Presiden PAS kerana sebelum ini mereka juga yang menjadi panel menyucikan penyelewengan di Tabung Haji.

 Akhirnya, walaupun bukti-bukti itu terlalu kukuh, Dato’ Seri Hadi terpaksa bermain politik sekali lagi. Kali ini, bukan sebagai panel penyuci, tetapi untuk membina sentimen kebencian terhadap orang bukan Islam dengan menuduh kononnya ini sebahagian dari agenda menjatuhkan Islam, seolah-olah kerosakan kewangan di Tabung Haji itu tidak berlaku.

 Ia permainan politik yang hebat dan bulat-bulat ditelan oleh penyokong PAS. Dato’ Seri Najib tersenyum puas, kerana beliau masih boleh berharap dengan panel penyuci.

 Tetapi ia memangsakan jutaan penabung Tabung Haji dan akan membenamkan Tabung Haji. Jika amalan ala skim piramid tidak dihentikan, akhirnya nasib Tabung Haji sama seperti nasib skim Pak Man Telo.

 Mentua Dan Menantu Yang Mencuri

 Bagi saya, sikap Dato’ Seri Hadi ini tidak ubah dengan sikap lama dalam masyarakat Melayu.

 Kalau seorang mentua tahu bahawa menantunya mencuri, dia akan berdolak dalih. Dia lebih bimbangkan malu yang ditanggung oleh besannya (maklumlah besannya itu orang bangsawan) dan malunya sendiri, kerana dia juga yang berbangga-bangga dengan besannya (walaupun orang kampung kurang selesa dengan besannya).

 Akhirnya, dia bersekongkol menyembunyikan dan menafikan yang menantunya mencuri, walaupun menantunya mencuri dari dalam rumah dia sendiri!

 Bila ditanya, dia lebih rela menuding jari kepada anak jiran di sebelah rumah dari menerima hakikat yang menantunya yang duduk dengannya yang mencuri dari dalam rumah.

 Kita akan terus berdepan dengan cerita-cerita penyelewengan begini. Ada yang berpunca dari pentadbiran Dato’ Seri Najib dahulu, ada yang datang dari pentadbiran Pakatan Harapan di masa depan.

 Nasihat dan ingatan saya kepada diri sendiri dan orang ramai: jangan mudah berpuas hati, teliti terlebih dahulu sebelum membuat kenyataan menyucikan sesuatu.

 Sebabnya, lama-kelamaan bukti akan keluar juga, jika penyelewengan benar-benar berlaku.

 Rafizi Ramli
 Naib Presiden PKR.

0

0

votes
Article Rating
Kongsikan artikel ini


KEJUTAN DAN DEBARAN

 Lewat petang tadi, kejutan berlaku dalam negara berikutan perletakan jawatan serta-merta Sultan Muhammad V sebagai Yang Dipertuan Agong ke-15.

 Dengan berkhidmat hanya kira-kira dua tahun atau 750 hari daripada tempoh lima tahun yang sepatutnya, ini adalah pertama kali dalam sejarah negara Yang Dipertuan Agong meletakkan jawatannya.
Lantaran itu, di seluruh negara dan di media sosial, sarat perbualan rakyat berkenaan dengan perletakan jawatan itu.

 Berikutan perletakan jawatan itu, Majlis Raja-Raja dijangka akan bermesyuarat esok untuk memilih Yang Dipertuan Agong yang baru.
Apakah Sultan Perak yang kini Timbalan Yang Dipertuan Agong akan dipilih sebagai Yang Dipertuan Agong?
Jika ikut penggiliran, selepas Sultan Kelantan, giliran seterusnya yang menjadi Yang Dipertuan Agong ialah Sultan Pahang, diikuti Sultan Johor dan kemudian Sultan Perak.

 Oleh kerana Sultan Pahang sedang gering, adakah Sultan Johor akan dipilih menjadi Yang Dipertuan Agong yang ke-16?

 Sementara menunggu esok, seluruh negara berdebar-debar menantinya.
(ShahbudinHusin 06/01/2019)

0

0

votes
Article Rating
Kongsikan artikel ini


PESAN PEMIMPIN LAMA KEPADA ANWAR – TUN MAHATHIR MESTI SELALU DIAWASI

 Tidak dinafikan Tun Mahathir Mohamad adalah ahli politik yang licik, pintar dan penuh helah serta selama ini berjaya menewaskan semua musuh-musuhnya.

 Tunku Abdul Rahman Putra Alhaj, Tun Hussein Onn, Musa Hitam, Tengku Razaleigh Hamzah, Anwar Ibrahim, Tun Abdullah Badawi dan Najib Razak, semuanya kecundang di tangan beliau.

 Cuma dengan Anwar, meskipun pernah memecatnya pada 1998 dahulu, Tun Mahathir terpaksa tunduk dan sanggup merendahkan dirinya bertemu untuk berbaik semula pada 2016 lalu.

 Tetapi, tujuannya ketika itu tidak lain ialah semata-mata untuk memudahkan usahanya menumbangkan Najib, selain untuk menjadikan dirinya lebih diterima oleh Pakatan Harapan.

 Bagaimanapun setelah berjaya menjadi Perdana Menteri semula, perseteruan kuasa antara Tun Mahathir dan Anwar bagaikan bermula kembali buat kali kedua.

 Di sebalik adanya janji persetujuan untuk menyerahkan jawatan Perdana Menteri kepada Anwar, tidak lama selepas mengangkat sumpah jawatan itu, Tun Mahathir sudah memulakan kelicikan dan sikap “telunjuk lurus kelingking berkaitnya” apabila melantik Azmin Ali sebagai Menteri Hal Ehwal Ekonomi dalam kabinetnya, sekalipun nama Timbalan Presiden PKR itu tidak pernah dicalonkan oleh parti untuk mengisi jawatan menteri lantaran sudah mengangkat sumpah sebagai Menteri Besar Selangor.

 Sejak itu mula timbul cakap-cakap beliau didakwa tidak mahu menyerahkan jawatan Perdana Menteri kepada Anwar, sebaliknya pilihan Tun Mahathir dilihat condong kepada Azmin.

 Kemudian, sekalipun dirinya sendiri mengatakan hanya mahu menjadi Perdana Menteri selama dua tahun saja, ayat-ayat beliau selepas itu terus berbelit-belit seperti, “mungkin dua tahun, mungkin lebih, mungkin kurang”, “mungkin lebih sedikit…”, “kalau Anwar beri izin, dapatlah dua tahun setengah” dan sebagainya.

 Di ketika yang sama, Tun Mahathir tidak lupa mengatakan beliau akan tetap berpegang kepada janji dan akan menunaikan janjinya kepada Anwar sebagaimana yang sudah dipersetujui Pakatan Harapan itu.

 Dengan yang demikian, pandangan, kepercayaan dan tafsiran orangramai berhubung peralihan kuasa itu jadi berbagai-bagai dan tidak senada.

 Adakah Tun Mahathir benar-benar akan menunaikan janjinya?

 Dari segi hukum normal atau kebiasaan sebagai manusia, Tun Mahathir sebenarnya tidak boleh lari daripada janjinya untuk menyerahkan jawatan itu kepada penggantinya kerana beliau hanyalah sementara saja memegang jawatan itu berikutan Anwar ketika PRU14 lalu masih lagi berada di dalam penjara.

 Namun, di sebalik berusia lebih 93 tahun, Tun Mahathir bukanlah seperti manusia biasa apabila dkaitkan dengan kuasa.

 Seseorang yang rapat denganya pernah berkata, Tun Mahathir sekarang seperti rindu kembali kepada kuasa Perdana Menteri yang pernah dilepaskannya pada 2003 dahulu.

 Berdepan keadaan ini, seorang bekas menteri yang pernah berada dalam kabinet bersama-sama Tun Mahathir dan Anwar suatu ketika dahulu menasihatkan Presiden PKR agar sentiasa berhati-hati dan awas terhadap setiap gerak-geri politik Pengerusi Pakatan Harapan itu.

 Kata beliau, Tun Mahathir sentiasa banyak muslihat dan tidak pernah ada belas kasihan dalam matlamat yang ingin dicapainya dan kiranya dalam hatinya mahu menyingkirkan seseorang itu, dengan apa cara sekalipun, beliau pasti akan melakukannya.

 “Jika Anwar  mudah terleka dan tidak waspada, tidak mustahil beliau akan kecundang sekali lagi kepada Tun Mahathir,”  tegasnya.

 Bekas menteri itu mengingatkan bagaimana Tun Mahathir dengan tiada belas kasihan memecat Anwar pada 1998 dahulu, meskipun ketika itu Tun Siti Hasmah mempunyai hubungan yang sangat akrab dan baik dengan Dr. Wan Azizah Wan Ismail, isteri Anwar.

 Susulannya, selepas pemecatan Anwar itu, Tun Siti Hasmah terpaksa menemui Dr. Wan Azizah untuk menenangkan jiwa dan memberinya kata-kata semangat.

 Malah, kata bekas menteri itu lagi, sehari sebelum pemecatan itu juga, dalam majlis perasmikan Bangunan UMNO Pulau Pinang, Tun Mahathir masih lagi boleh tersenyum mengatakan Anwar adalah bakal penggantinya.

 “Pokoknya, gerak geri dan kata-kata politik Tun Mahathir mestilah selalu diperhati dan diawasi oleh Anwar.

 “Kalau Anwar sentiasa awas dan berhati-hati, beliau akan berjaya menjadi Perdana Menteri, sebaliknya jika lalai dan alpa, mungkin sekali Tun Mahathir akan menewaskannya buat kali kedua,” pesannya lagi.
(ShahbudinHusin 06/01/2019).

0

0

votes
Article Rating
Kongsikan artikel ini


JIKA BERSATU TIDAK MENGHORMATI JANJI, BAIKLAH SHAFIE SOKONG ANWAR
CEPAT2 JADI PERDANA MENTERI!!!

Ketua Menteri Sabah, Shafie Apdal sekali lagi mengingatkan Bersatu agar tidak melebarkan sayapnya ke negeri itu sebagaimana janji yang pernah dilafazkannya sebelum ini.

 Kata beliau, pihaknya sentiasa berpegang kepada perkara itu dan berharap Bersatu juga sentiasa menghormati janji tersebut.

 Serentak dengan itu, Shafie mahu Bersatu agar lebih menumpukan usahanya mengukuhkan kedudukan sendiri di Semenanjung saja dan membiarkan Warisan memberi tumpuan di Sabah.
Tetapi, bagaimana jika Bersatu memungkiri janji itu akhirnya?

 Apalagi berdasarkan rekod Tun Mahathir Mohamad selama ini, beliau sentiasa licik mencipta alasan jika mahu memungkiri sesuatu janji itu.

 Berkaitan janji manifesto PRU14 misalnya, disebabkan tidak mahu menunaikan janji-janji itu, Tun Mahathir dengan selamba mengatakan buku manifesto bukanlah “kitab suci”, selain berdalih bahawa manifesto itu dirangka dengan keyakinan Pakatan Harapan tidak akan mampu menumbangkan BN.

 Tidakkah sikap itu menunjukkan Tun Mahathir tidak benar-benar bertanggungjawab untuk menunaikan janji-janjinya, sedangkan rakyat sudah memberikan undi kemenangan kepada Pakatan Harapan?

 Kiranya janji manifesto pun boleh dimungkiri, apakah tidak mungkin janji tidak mengembangkan sayapnya ke Sabah juga bakal dimungkiri?
Hanya ada satu pilihan saja bagi Shafie jika Bersatu akhirnya berhasrat melebarkan juga sayapnya ke Sabah, mungkin disebabkan untuk memenuhi hasrat bekas pemimpin-pemimpin UMNO yang sudah keluar parti itu – inilah masanya beliau harus menyatakan sokongan lebih kuat dan lantang agar penyerahan kuasa Perdana Menteri kepada Anwar Ibrahim tidak harus lagi dilengah-lengahkan.

 Dengan Anwar menjadi Perdana Menteri dan bukan lagi Tun Mahathir, tidak akan timbul lagi apa-apa isu berkaitan perlunya Bersatu dikembangkan ke Sabah atau tidak.

 Apabila Anwar yang menjadi Perdana Menteri juga, bekas pemimpin-pemimpin UMNO yang keluar parti itu pun tentunya tidak bernafsu lagi terhadap Bersatu.

 Titik. Selesai masalah bila Anwar jadi Perdana Menteri. Warisan selamat dan Pakatan Harapan juga terus mantap.
(ShahbudinHusin 07/01/2019).

0

0

votes
Article Rating
Kongsikan artikel ini


"PELAN PERALIHAN KUASA SUDAH DIPERSETUJUI"

Saya menyedari terdapat berbagai-bagai andaian terkait soal peralihan kuasa yang dipetik oleh media perdana dan media sosial dengan mengandaikan wujudnya pertembungan dalam kalangan pimpinan.

 Saya ingin mengulangi bahawa tidak wujud sebarang pertelingkahan antara saya dan Tun tentang soal peralihan kuasa. Kita telah bersetuju berkenaan proses dan pelan transisi tersebut, dan juga turut dimuafakati di peringkat Pakatan Harapan.

 Sejurus pertemuan saya bersama Tun Dr Mahathir pada hari Rabu yang lalu, saya mengulangi pendirian saya bahawa Tun wajar diberi ruang dan dukungan untuk mengemudi kerajaan.

 Kepimpinan Pakatan Harapan harus kekal fokus terhadap isu-isu yang menekan dengan meringankan beban rakyat, menyegerakan reformasi institusi dan mengheret mereka yang mencurangi dana awam ke muka pengadilan.

 Saya mendukung pernyataan Perdana Menteri Tun Mahathir bahawa kerajaan Pakatan Harapan adalah kerajaan yang kuat. Kerajaan sedang bekerja dan berusaha memenuhi janji-janji kepada rakyat Malaysia, dan kerajaan ini adalah kerajaan yang mewakili semua rakyat rentas kaum dan agama, dan menolak sebarang bentuk prejudis dan ancaman mengganggugugat ketenteraman awam.

 Walaupun telah banyak yang dicapai, cabaran-cabaran yang mendatang memerlukan kerjasama dan dukungan kuat semua pihak dalam Pakatan Harapan.

 Kita juga menyedari wujudnya watak-watak yang ingin melihat kita gagal. Saya menggesa pimpinan untuk berwaspada dengan pemuka-pemuka ini yang lebih senang dengan budaya kronisme, dan cubaan mereka untuk menimbun harta kekayaan, dan mengabaikan keadilan dan kebajikan rakyat.

 Mari kita bergerak ke depan dan bekerja ke arah memungkinkan sebuah Malaysia yang progresif, sejahtera dan aman sentosa.

 ANWAR IBRAHIM
 7 JANUARI 2019.

0

0

votes
Article Rating
Kongsikan artikel ini


JIKA BENAR MIC BERI LALUAN, TOK MAT MESTI BERANI JADI CALON DI CAMERON
HIGHLANDS

 Dikhabarkan MIC telah membuat keputusan menarik diri daripada bertanding dalam pilihanraya kecil Cameron Highlands yang bakal diadakan pada 26 Januari depan.

 Keputusan itu dipercayai untuk memberi laluan kepada UMNO bertanding di situ yang dikatakan mempunyai peluang lebih baik untuk menang bagi berhadapan dengan calon DAP yang mewakili Pakatan Harapan.

 Sehubungan itu, MT UMNO dilaporkan akan bermesyuarat hari ini bagi membincangkan perkara tersebut, sekaligus akan memutuskan calon yang sesuai diletakkan di Cameron Highlands nanti.
Jika semua perkhabaran ini adalah benar, UMNO tidak harus berfikir panjang lagi dan mesti memilih Mohamad Hassan, Timbalan Presiden UMNO yang sedang menjalankan tugas-tugas Presiden sebagai calon BN di Cameron Highlands.

 Ini kerana dengan kedudukan serta jawatan beliau dalam parti sekarang ini, tidak sesuai sama sekali Mohamad Hassan atau Tok Mat sekadar menjadi Adun Rantau saja.

 Kedudukan sebagai Timbalan Presiden UMNO, apa lagi sedang menjalankan tugas-tugas Presiden UMNO, Tok Mat mesti duduk sebagai Ahli Parlimen.

 Malah, dalam sejarah UMNO selama ini, tidak pernah Timbalan Presidennya berkedudukan sebagai Adun.

 Semuanya berkedudukan sebagai Ahli Parlimen belaka.

 Orang luar?

 Tidak harus timbul isu beliau orang Negeri Sembilan tidak sesuai bertanding di Pahang kerana dunia kini sudah banyak berubah dan tidak perlu terlalu terikat dengan faktor kenegerian.
Lagi pun, kalau Anwar Ibrahim, orang Permatang Pauh, tetapi boleh menang dengan  cemerlang di Port Dickson, malulah jika Tok Mat tidak mampu menuruti kejayaan Presiden PKR itu.

 Tambahan lagi, Menteri Besar Pahang, Wan Rosdy Wan Ismail yang turut disebut-sebut sebagai calon bagi Cameron Highlands tidak sepatutnya dipilih kerana beliau sedang disiasat oleh SPRM berhubung pembelian undi dalam PRU14 yang lalu.

 Pemilihan Wan Rosdy hanya meletakkan UMNO dan BN lebih sukar untuk mempertahankan kerusi Cameron Highlands.
Pilihanraya kecil Cameron Highlands akan diadakan pada 26 Januari dan penamaan calonnya pada 12 Januari.
(ShahbudinHusin 09/01/2019)

0

0

votes
Article Rating
Kongsikan artikel ini


TREND HINA RAJA SEMAKIN BERLELUASA, KERAJAAN HARUS LEBIH TEGAS
MENANGANINYA

 Terlihatnya kebelakangan ini semakin ramai rakyat negara kita, tidak kira Melayu, Cina atau India, seolah-olah semakin ghairah dan seronok menghina Raja-Raja Melayu.

 Komen-komen yang terpapar di media sosial akhir-akhir ini dan bagaimana ayat serta bahasa yang digunakan untuk menghina Raja-Raja itu, amatlah menyedihkan sekali.

 Kenapakah mereka sanggup berbuat demikian?

 Di manakah didikan dan ajaran yang mereka perolehi sejak kecil sehingga sanggup menggunakan ayat dan bahasa sedemikian rupa?

 Tidakkah mereka sedar bahawa Raja, Sultan dan Yang Dipertuan Agong adalah institusi yang sah dan diiktiraf dalam perlembagaan negeri dan negara yang perlu disanjung dan dihormati?

 Lebih memilukan apabila ada terdapat anak dan cucu pembesar UMNO sendiri turut terjebak ke kancah itu sehingga ibu bapanya  terpaksa memohon maaf secara terbuka.

 Harus kita sedar bahawa negara kita mengamalkan sistem Raja Berperlembagaan dan ia bukan saja termaktub dalam Perlembagaan, malah telah diterima sebagai sebahagian daripada ciri Malaysia.

 Bukan tidak boleh berbeza pendapat atau tidak setuju dengan Raja atau Sultan, tetapi ia hendaklah dilakukan mengikut cara dan tatasusilanya.

 Menggunakan bahasa kesat, berbentuk makian, carutan dan sebagainya terhadap Raja-Raja adalah tidak sesuai sama sekali, malah hanya mencerminkan hodohnya keperibadian mereka yang melakukannya itu.

 Dalam hal ini, kerajaan melalui polis, SKMM yang mengawal sedia media sosial dan lain-lain agensi penguatkuasa seharusnya tampil dengan pendekatan yang lebih aktif serta menyeluruh agar gejala tidak sihat ini tidak berterusan berleluasa.

 Kerajaan perlu lebih tegas dalam bertindak dan membendung agar gejala ini tidak terus berkembang yang akhirnya akan merosakkan kehidupan bernegara.

 Selain tangkapan dan hukuman terhadap mereka yang melakukan kesalahan itu, peringatan atau penerangan mengenainya juga hendaklah sentiasa diperluaskan.

 Dalam kehidupan yang pelbagai dan rencam di negara ini, semua orang ada peranan dan tanggungjawab masing-masing yang perlu dihormati.

 Raja, Sultan dan Agong ada peranan dan tanggungjawabnya yang tersendiri yang perlu kita junjung dan hormati.

 Sebagai ketua negara dan negeri, Agong, Raja atau Sultan hendaklah kita hormati, bukan mencaci atau memaki dengan kata-kata kesat dan carutan yang tidak sepatutnya.

 Lagi pun, apa yang kita dapat dengan memaki, menghina dan mencarut terhadap Raja-Raja melalui media sosial itu?
(ShahbudinHusin 08/01/2019).

0

0

votes
Article Rating
Kongsikan artikel ini


ZAHID HAMIDI TAK BERFUNGSI, NAJIB SEPATUTNYA AMBIL ALIH JAWATAN KETUA
PEMBANGKANG

 Sama ada suka atau tidak, kita harus mengakui Najib Razak ketika ini bukan saja paling aktif bersuara di media sosial, tetapi juga rajin turun padang dalam isu-isu tertentu yang melibatkan kepentingan rakyat.

 Dalam media sosial, hampir semua isu disentuh serta dikritiknya dan beliau selalunya akan membandingkan apa yang berlaku sekarang dengan ketika era pentadbiran BN dahulu.

 Kerapkali kali juga beliau bersikap sinis dan menyindir, terutama berhubung pendekatan kerajaan yang disifatkannya sekadar “copy paste” daripada pendekatan yang pernah dilakukannya ketika beliau menjadi Perdana Menteri sebelum ini atau lebih mendatangkan kesusahan kepada rakyat.

 Baru-baru ini, susulan penurunan harga minyak, bekas Perdana Menteri itu telah turun ke Pasar Keramat untuk meninjau keadaan harga barang-barang dan kemudian beliau juga pergi ke sekitar kawasan Masjid Jamek untuk melihat pembangunan projek “River of Life” yang merupakan tarikan baru untuk pelancong di Kuala Lumpur.

 Kedua-dua tindakannya turun padang itu akhirnya menyebabkan pihak kerajaan sendiri memberi respon positif dengan Saifudin Nasution Ismail, Menteri Perdagangan Dalam Negeri dan Hal Ehwal Pengguna mengucapkan terima kasih kepada Najib, sementera Ong Kian Ming, Timbalan Menteri Perdagangan Antarabangsa dan Industri mahu Ahli Parlimen Pekan itu melihat lebih dekat keseluruhan pembanginan “River of Life” itu.

 Di dalam UMNO sekarang ini nampaknya hanya Najib satu-satunya pemimpin parti itu yang rajin bersuara, baik menegur dan mengkritik kerajaan atau turun padang ketika timbul isu-isu tertentu.

 Yang lain-lain, termasuk Zahid Hamidi selaku Presiden UMNO tanpa kuasa dan Ketua Pembangkang, Mohamad Hassan, Timbalan Presiden UMNO yang menjalankan tugas-tugas selaku Presiden UMNO dan Ahli-Ahli Parlimennya, sama ada yang pernah menjadi menteri atau tidak sebelum ini, semuanya seolah-olah tidak berfungsi atas kedudukan mereka sebagai wakil rakyat pembangkang sekarang ini.

 Kalau ada pun seorang dua Ahli Parlimen yang kerap menulis di media sosial, tumpuan mereka selalunya lebih mengkhusus kepada persoalan politik dan tidak berkaitan dengan susah senang kehidupan rakyat.

 Selari dengan keinginan rakyat untuk melihat pembangkang yang kuat dan benar-benar berperanan membela rakyat, sikap dan pendirian Najib ini memang boleh dipuji dan diberikan penghargaan, meskipun kekalahan UMNO dan BN dalam PRU14 lalu banyak berpunca daripada dirinya.

 Beliau nampaknya tidak lemah semangat di sebalik kekalahan dan hilangnya kuasa sebagai Perdana Menteri, malah mahu terus berjuang memastikan “ada sinar cerah di hujung terowong” bagi BN dalam pilihanraya akan datang.

 Dengan yang demikian, selari dengan falsafah “seseorang itu tidak dianggap bersalah selagi tidak dijatuhkan bersalah oleh mahkamah” dan bertembung dengan keadaan Zahid Hamidi yang langsung tidak berfungsi sebagai Ketua Pembangkang, adalah wajar UMNO segera melantik Najib sebagai Ketua Pembangkang yang baru.

 Kedudukannya beliau yang berdepan dengan banyak kes di mahkamah tidak akan mencacatkan jika dilantik sebagai Ketua Pembangkang kerana ia juga sebahagian proses bagi bekas Perdana Menteri itu membersihkan dirinya.
Yang penting, dengan kedudukan sebagai Ketua Pembangkang itu, Najib boleh terus memainkan peranan dengan berkesan dalam menegur dan mengkritik kerajaan berdasarkan keupayaan serta pengalamannya sebagai bekas Perdana Menteri.

 Dengan menjadi Ketua Pembangkang juga, beliau bukan saja dirasakan mampu bersuara dengan lebih baik di media sosial dan kerap turun padang apabila isu-isu tertentu yang melibatkan masyarakat, malah turut diyakini berupaya menghidupkan perdebatan yang menguntungkan rakyat di Parlimen.

 Berbeza dengan Zahid Hamidi, sudahlah lemah dan tidak berfungsi di lapangan rakyat, dalam perbahasan Belanjawan 2019 baru-baru ini juga beliau gagal menampilkan kemampuannya membahaskan perkara itu atas kedudukannya sebagai Ketua Pembangkang.

 Beliau sebaliknya menyerahkan kepada Khairy Jamaluddin untuk membahaskan Belanjawan 2019, sedangkan semua Ketua Pembangkang sebelum ini tidak pernah melepaskan peluang untuk berucap setiap kali belanjawan dibentangkan.

 Mengekalkan terus Zahid Hamidi sebagai Ketua Pembangkang tidak memberi apa-apa nilai tambah kepada UMNO, BN serta rakyat yang mengharapkan kerajaan sentiasa dipantau melalui proses “check and balance” oleh pihak pembangkang.

 Oleh kerana tidak ternampak pemimpin lain dalam UMNO sekarang ini yang seaktif dan segigih Najib untuk terus berjuang di era kekalahan ini, sebaliknya ramai yang “patah semangat” dan cuba mencari “pintu belakang” untuk kembali menjadi kerajaan, beliau rasanya paling sesuai serta diyakini boleh terus memainkan peranan sebagai Ketua Pembangkang yang berkesan sehingga PRU15 akan datang.
(ShahbudinHusin 08/01/2019).

0

0

votes
Article Rating
Kongsikan artikel ini


KENAPA DIRAIKAN BEKAS JASA MASUK BERSATU?

 Tidak masuk akal sebenarnya bagi Bersatu meraikan kemasukan 60 orang bekas kakitangan Jasa ke dalam parti itu dalam suatu majlis khas diadakan di Shah Alam, semalam.

 Jasa atau Bahagian Hal Ehwal Khas adalah unit propaganda UMNO yang menggunakan wang rakyat atau dana kerajaan dalam aktiviti sehariannya.

 Sejak ditubuhkan kerjanya tidak laon  adalah mempromosi UMNO dan memburuk-burukkan serta memfitnah parti lawan, termasuk Pakatan Harapan dalam PRU14 lalu.

 Ketua Pengarah Jasa terakhir sebelum kekalahan UMNO dalam pilihanraya lalu ialah Dr. Puad Zarkashi, bekas Ahli MT UMNO serta Ketua UMNO Bahagian Batu Pahat.

 Berikutan Pakatan Harapan mengambil alih pentadbiran kerajaan pada Mei lalu, Jasa telah dibubarkan dan pembubaran itu pada asasnya mendapat reaksi yang positif daripada rakyat.
Ini kerana, walaupun Jasa merupakan sebuah jabatan kerajaan di bawah Kementerian Komunikasi dan Multimedia, peranannya kepada negara dan rakyat boleh dikatakan tidak ada, melainkan mempromosi UMNO dan para pemimpinnya.

 Kini, setelah beberapa bulan berlalu, untuk apa sebenarnya Bersatu meraikan kemasukan “musuh sendiri” ke dalam parti itu?
Bukankah Jasa adalah musuh Pakatan Harapan dalam PRU14 lalu dan jika  UMNO tidak hilang kuasa, apakah mereka ini mahu menyertai Bersatu?
Jadi, tidaklah sukar sebetulnya untuk memahami apa tujuan kemasukan mereka ini ke dalam Bersatu.

 Lebih menghairankan, mengapa pegawai Perdana Menteri merangkap Ahli Majlis Pimpinan Tertinggi Bersatu sendiri yang meraikan kemasukan mereka?

 Kenapa tidak dibiarkan saja bekas kakitangan Jasa itu menyerahkan borang keahlian secara peribadi kepada Ketua Bahagian Bersatu di mana mereka ingin menjadi ahli?

 Mengapa mesti ada majlis khas?

 Besar sangatkah mereka itu?

 Selain itu, dengan meraikan kemasukan tersebut, apakah Bersatu sebenarnya mahu menggunakan mereka itu sebagai tenaga propaganda khas melalui penubuhan unit baru di bawah Pejabat Perdana Menteri yang bakal menggunakan dana kerajaan juga?

 Jika tidak ada tujuan tertentu, apa mustahak dan besar sangat kedudukan 60 bekas kakitangan Jasa itu sehingga perlu diraikan sebegitu rupa kemasukan mereka ke dalam Bersatu?
(ShahbudinHusin 10/01/2019).

0

0

votes
Article Rating
Kongsikan artikel ini